text:
Luna pasa Aruba Hotel and Tourism Authority (AHATA) a manda un carta pa DAO y SVB cu copia pa gobernantenan concerni, pidiendo clarificacion riba un asunto importante tocante maneho di vakantie pa empleado na compania cu ta ricibi subsidio di salario.
Durante un conferencia di prensa di SVb aña pasa, a duna un interpretacion di maneho di vakantie cual den practica lo crea mas gasto y un complicacion enorme di administracion pa dunado di trabou.
E interpretacion tabata cu ora di tuma vakantie, e porcentahe di e dianan igual na porcentahe di salario cu ta subsidia no por conta den administracion; kiermen lo keda debe dia extra di vakantie na e empleado.
Na 2021 e confusion tocante e anuncio di SVb a haya mas atencion, pasobra algun empleado a cuminsa exigi pa dunado di trabao sigui e interpretacion di SVb. Den e carta di AHATA, fecha 20 di februari, a splica pakico e interpretacion di SVb no ta cuadra cu realidad y a pidi DAO y SVb pa duna clarificacion.
Despues di 2 siman a manda un carta recordatorio, pasobra no a ricibi un contesta ainda. Awor ta un luna despues y ainda DAO y gobierno no a ofrece e claridad necesario na dunado di trabou.
AHATA ta lamenta e falta di responsabilidad di parti di gobierno y e departamentonan concerni pa ofrece e clarificacion, cual ta señala un falta di comprension pa e inkietud cu incertidumbre ta crea entre dunado di trabao y trahado.
Un departamento gubernamental di labor cu ta responsabel pa cumplimento di ley di labor, mester ofrece solucion pa evita conflicto na pia di trabao y mester representa interes di dunador di trabao igualmente cu di trahado.
Ademas, ta lamenta con e interpretacion publica ta contradeci e meta di subsidio di salario, cual ta pa sostene compania y reduci nan gasto.


c: text/html

text:
Promé Minister Gilmar Pisas di bishita na Dreams, Sunscape i Zoetry
Publiká riba 11 Novèmber 2021
Willemstad – Promé Minister Gilmar Pisas a risibí informashon riba e plannan di e kadena hotelero di Dreams, Sunscape i Zoetry (èks-Floris Suite Hotel) dia 5 di novèmber 2021.
E tres hotèlnan a keda representá pa sr. Diego Garrido (General Manager) i sra. Belkis de Boer (HR Manager).
Tur tres hotèl ta di e mesun doño.
E tres hotèlnan aki lo ta “all inclusive”i lo bai tin benefisio pa e turistanan i tambe nos hendenan lokal. Lo bai fihá riba e merkado for di Europa i Merka.
E hotèlnan lo bai tene bon kuenta ku e aspektonan higiéniko, medidanan enkonekshon ku e pandemia i tambe e parti di seguridat.
Na e hotèlnan Sunscape i Dreams tin diferente desaroyo ta andando i na esun di Zoetry tin kasi henter un restourashon/konstrukshon ta tumando lugá.
Huntu e tres hotèlnan aki ta krea i tin hopi kupo di trabou pa nos mes hendenan.
A informá Promé Minister ku e hotèlnan ta hasta perkurá pa transporte pa nan trahadonan.
Durante di e rekurido na e tres hotèlnan por a haña un bista kla pa ku tur loke ta tumando lugá na kada un di di nan i tambe tur loke kada un por brinda sea e turistanan òf nos mes hendenan lokal.

robotstxt: allowed

filter: keep


text:
KRALENDIJK – Debí na aktividat ku a baha konsiderablemente na e kompania BOPEC, a pone ku entrada di haf a baha ku 5.4 mion dòler. Resientemente Dudley Wedervoort, hefe di sekshon di finansa, a menshoná esaki durante reunion di komishon fiho di konseho insular. Durante 2019 no tabatin kasi niun tènker ku a mara na terminal di BOPEC.
El a menshoná ku gastunan a subi aña pasa ku 25 mion dòler, sinembargo esaki tin un splikashon tékniko i ta debí na invershonnan di Hulanda. “26 mion dòler Hulanda a finansiá pa proyektonan spesial. E sèn ta yega riba nos kuenta, sinembargo e no ta di nos. E ta bai den e proyekto destiná i nos ta nota salida di e plaka komo gastu. Manera ta konosí BOPEC e último dos aña aki, a konfrontá problema serio. Resientemente a pone beslag riba e kompania,” Wedervoort a menshoná durante reunion di konseho insular.


text:
The content originally appeared on: Diario
Provoca pa e cantidad di yobida…
ORANJESTAD (AAN): Hopi hende a bin ta riparando ultimo simannan, cu diripiente tin hopi sangura ta aparece ora cu solo a caba di baha, y tambe net prome cu solo sali.
Ta parce cu temporada di yobida cu normalmente ta start te fin di October, awor na 2022 a presenta su mes mas trempan. Esey ta debi na awacero cu a cuminza cay mas trempan e biaha aki. E yobidanan aki ta loke ta impulsa e problema di sangura na Aruba.
Esey ta loke Luis Chong, director di Gele Koorts Muskieten Bestrijding (GKMB) a indica den un entrevista. E peligro ta cu sangura na gran cantidad, lo por inclui e especie di Aedes Aegypti cu ta un vector pa malesanan manera Dengue, Zika, y Chikungunya.
Pesey mes, team di GKMB a sali caba cu nan equiponan pa haci control y fumiga den barionan. Pero alavez, e funcionarionan di GKMB ta suplica comunidad pa cuminza controla den bo cura, check e potchinan cu awa aden, check si bari of toternan di sushi tin awa aden, check hemchi cu por tin pafo, mira si tin sangura of webo di sangura aden.
“Por fabor, double-check esakinan. Cana rond di cas, y wak unda por tin awa cu ta keda acumula, pa asina bolter nan pa asina yuda elimina criadero.”
Chong a mustra cu nan ta premira un temporada pisa di sangura pa e temporada aki.
Considerando e hecho cu statistica ta enfoca cu e ‘piek’ di yobida lo bay ta November, December y Januari… nifica cu e lo bay ta un temporada hopi druk pa GKMB.
Loke nan ta haciendo extra, ta pa controla plasnan cu ta keda para na cierto caminda, unda awa por yuda forma criadero pa sangura, tambe ta bay check riolering den caya grandi, y lo keda toch cu e trabao di pasa cas-pa-cas pa controla. Claro cu ta sigui pidi comunidad pa nan mes tambe sigui haci control y elimina criadero di sangura na cas of na bo negoshi.
Si acaso bo ta hayando molester di sangura na bo cas, y bo a haci control rond di bo cas y no a haya nada, semper bo por yama Departamento di GKMB na 585-5533 pa nan por bay atende e situacion, como cu kizas e criadero ta banda di e cas (kizas na bisiña) of un lugar inaccesible, pa asina nan por yuda localiza y combati e criadero.


text:
Despues di un bunita reinado di Manushi Chhillar como Miss Mundo 2017, Miss Mexico Vanessa Ponce De Leon a ser corona como Miss Mundo 2018. Despues di drenta den e Top 5, Miss Mexico a gana e curason di e audiencia cu su sonrisa encantadora y su trahe espectacular den color marfil cu detayenan den plata. Un total di 118 representante for di tur rond mundo a participa den e certamen cu a tuma luga na Sanya City Arena na China.
Miss World | 2018THE WORLDS FIRST EXCLUSIVE INTERVIEW WE HAVE A NEW MISS WORLD !!THE 68TH MISS WORLD TITLE GOES TO:Vanessa Ponce de Leon | Mexico CONGRATULATIONS #missworld #mw2018 #mwo #mw2018sanya #mw2018china #missmundo.
Posted by Miss World on Saturday, December 8, 2018
Den e parti di entrevista Miss Mexico a score den su contesta riba e pregunta; “Con e lo uza su influencia como Miss Mundo pa yuda otro”. Su contesta ganador tabata cu e lo uza su posicion mescos cu e tabata haciendo durante e ultimo tres añanan. Cu nos tur por ser un ehempel di bon na mundo. Cu nos tur mester cuida, stima y ser amabel cu otro. E no ta costa nada y yuda no ta asina difícil. Nos mester djis sali eyfo y semper tin un hende cu mester loke bo tin di ofrece. Asina ta cu yuda ken cu bo por.
E beyesa Mexicana di 26 di edad ta hiba e prome corona di Miss World pa su pais. Vanessa Ponce de Leon a nace y lanta na e ciudad di Guanajuato y crece na Mexico City. El a cuminsa su carera den modelahe den Mexico Next Top Model na 2014, cual competencia el a gana. E aña aki na mei el a ser corona como Miss World Mexico 2018. Vanessa tin un grado den Comercio Internacional di e Universidad de Guanajuato y tin un diploma tambe den derechonan humano. E ta traha na un scol cu ta yama “Nenemi”, cu ta duna educacion intercultural na e muchanan indigena.


text:
Eric Bokkes LL.M.
Eric Bokkes a terminá su estudio di Derecho i Ekonomia di Empresa i Komunidat i na aña 1996 i den Derecho Internashonal i na aña 1997, ambos na Universidat di Utrecht i e l’a graduá komo hurista di empresa na Universidat Nijmegen na 1999. Di aña 1998 te ku aña 2004 el a traha komo hurista na dos empresa grandi i na aña 2001 e la funda un organisashon komersial den fasilidatnan teatral i e tabata direktor di e kompania aki te ku aña 2004.
For di aña 2004 e ta inskribí komo abogado na Antia Hulandés i Aruba i e ta e fundadó di Triple A Attorneys (anteriormente Abogadonan Bokkes Fontein). Den su trabou diario e ta dediká su mes primordialmente na derecho empresarial i solushoná konfliktonan. Alabes tabata presidente di Jonge Balie Curacao, Tesorero di Orde di Abogadonan i e ta aktivo den Stichting Dierenbescherming Korsou anteriormente komo presidente di e direktiva i aktualmente komo presidente di e hunta di komisario. E ta domina e idiomanan: Hulandés, Inglés, Alemán i Papiamentu.
Triple A Attorneys
Konosementy, eksperiensia, dedikashon i integridat ta e kuater puntonan di lansa di Triple A Attorneys. Esaki ta konta riba e arena huridiko, pero tambe pafó di esaki, ya ku nos abogadonan di Triple A Attorneys ku sumo plaser ta pensa huntu ku b opa yega na solushonnan praktiko i benefisioso p’abo. Bo por spera di nos Abogadonan Triple A, ku nos lo bringa pa e miho resultado p’abo.
Tur nos abogadonan di Triple A Attorneys ta miembro di Balie di Korsou i Orden di Abogadonan i komo tal, nan ta kualifiká pa praktiká lei den territorio di Karibe Hulandes: Aruba, Boneiru, Korsou, Saba, Sint Eustatius i St. Maarten (Anteriormente Antias Hulandes).
Triple A Attorneys ta duna servisio na kompanianan, gobiernnan i personanan particular riba tereno local i internashonal. Triple A Attorneys ta hiba un praktika legal amplio i ta spesialmente aktivo riba e tereno di solushon di konflikto, lei empresarial, lei finansiero i fiskal.


text:
Palm Beach – Diadomingo marduga polis ta bay altura di high rise hotels, pa un auto Hyundai cu ta coriendo cu flat tire.
E chauffeur bou influencia lo tawata core caminda cu ta destina pa peaton.
Polis na su yegada berdad ta haya un Hyundai color blanco, cu varios sla ariba dje.
Pa loke ta trata e chauffeur, e ta un persona handicap y posiblemente lo a bebe tambe. E persona aki tin problema pa cana, pues ta con ela bay core e auto no ta mucho cla y bay bebe ariba dje.
Polisnan a detene y hibe warda di Shaba.


text:
E cifra di morto pa coronavirus di Mexico a supera India, locual ta bira e di tres pais mas halto di morto pa Covid-19 segun Universidad di John Hopkins. E ultimo dato ta mustra cu Mexico a raporta 155.145 morto di coronavirus for di cuminsamento di pandemia.
E lucha di Mexico contra e brote ta keda bira mas grandi. E presidente di e pais, Andres Manuel Lopez Obrador, a duna positivo pa e virus. E homber mas rico di Mexico, Carlos Slim Helu, tambe a ta positivo y awo ta recuperando.
E secretario di salud di MExico a informa 18.670 caso nobo di Covid-19 u 1506 morto. E dos pais cu mas hende cu a fayece pa Covid-19 ta Merca y Brasil segun Universidad John Hopkins.


text:
> Dit rapport is ook beschikbaar in het Nederlands
> This report is also available in English
E rapòrt akí ta deskribí e problemanan ku mayornan soltero hulandes karibense i nan yunan tin na momentu ku nan mester biba rondó òf bou di nivel di pobresa. Anto kiko e efektonan di pobresa ta pa kriansa, tantu pa e mayornan mes komo pa nan yunan. Pobresa na Hulanda karibense ta un problema grandi ainda. Nationale ombudsman, Kinderombudsman i otro organisashonnan tin basta tempu ta pidi atenshon pa esaki. Anto esaki atrobe ta sali na kla den e kòmbersashonnan ku e defensornan di pueblo i nan investigadornan tabatin ku mayornan soltero i nan yunan. Anteriormente a investigá pobresa bou di ansianonan i adultonan hóben na Boneiru, Sint-Eustatius i Saba. Awe a entregá e rapòrt titulá 'Mucha karibense ta sali perhudiká' na Alida Francis, komisario di gobièrnu na Sint-Eustatius. Tambe a mand’é pa e sekretario di estado responsabel Alexandra Van Huffelen (Relashonnan di Rèino i Digitalisashon).
Problemanan pa motibu di pobresa na Hulanda karibense
Pa pone – i mantené – e problemátika di pobresa na Hulanda karibense haltu riba e agenda polítiko, Nationale Ombudsman a anunsiá un investigashon temátiko tokante problemátika relashoná ku pobresa na Hulanda karibense. E investigashon akí ta konsistí di tres (sup-)parti ku ta investigá tres grupo vulnerabel. Na 2019 ombudsman a publiká un rapòrt ku ta trata e problemanan ku grandinan tin. Na aña 2020 ombudsman, huntu ku Kinderombudsman, a publiká un rapòrt tokante e problemátika di adultonan hóben na e islanan. E último rapòrt akí, e di tres den e serie, ta trata tokante un investigashon na mayornan soltero ku ta biba den pobresa huntu ku nan yunan, anto p’esei nan tin problema ku kriansa. Ombudsman i Kinderombudsman tambe a traha huntu, na e di tres investigashon akí.
Kòmbersashonnan ku mayornan i muchanan
Durante e último lunanan a hiba kasi 30 kòmbersashon ku mayornan i/òf nan yunan durante e bishitanan di trabou na e islanan. Mayoria di biá e mayornan tin mas ku un trabou. Anto ni maske nan ta traha hopi ora, nan no por kumpra un kuminda kayente òf sòru pa un òpvang apropiá pa nan yunan. Muchanan tin ku sòru pa nan rumannan mas chikí, anto nan ta yega skol kansá i tin biá sin un bon desayuno.
Un mayor soltero: "Mi mester traha anochi tambe. Anto mi mester hiba mi yunan skol, sino nan no por bai. Pero esei ta kosta demasiado sèn: gasolin, seguro i number di outo."
Preokupashon di profeshonalnan
Huntu ku Nationale ombudsman i Kinderombudsman, profeshonalnan tambe ta preokupá ku e falta di fasilidatnan pa mayornan soltero i nan yunan. E investigadornan a papia tokante esaki (online) ku mas di 40 profeshonal i organisashonnan (gubernamental), tantu na Hulanda karibense komo Hulanda europeo. Tambe a organisá un reunion di eksperto na Boneiru ku mas o ménos 14 profeshonal. Nan a konta ku tin tiki fasilidat aksesibel kaminda e mayornan akí por bai pa asuntunan manera alimentashon, areglo di bishita i ayudo ku debe. Anto tokante e posibilidatnan limitá pa mayornan hóben pa por sigui desaroyá. Na momentu ku – na e islanan di Hulanda karibense – bo haña un yu na edat yòn, ta kasi imposibel pa kaba bo skol. Miéntras ku hustamente esei por ta e kaminda pa sali for di un situashon di pobresa.
Un profeshonal: "Den un komunidat asina chikí bo ta mira hopi kos di otro. Pa protehé bo mes famia, ta tapa hopi kos. Ora mi mira mayornan soltero, mi ta mira isolashon, soledat i deskonfiansa. Esnan ku tin un ret sosial, tin un situashon un tiki ménos pisá pero nan tambe ta kontinuamente bou di preshon.”
Mihó koperashon
Ta falta un vishon integral pa loke ta trata pobresa na Hulanda karibense. Profeshonalnan na e islanan mes no sa haña otro fásil. Anto gobièrnu hulandes ainda ta invertí muchu tiki pa drecha e situashon na e islanan. Tin mester di un empeño struktural i duradero pa baha pobresa na Hulanda karibense. E defensornan di pueblo ta haña ku mayornan soltero i nan yunan por fèrwagt ku gobièrnu ta yuda nan lihé i kuidadosamente pa drecha nan situashon. Nan mester por konstruí un futuro stabil pa nan mes i pa nan yunan.
Gobièrnu mester realisá su mes ku e tin un obligashon di kuido pa tur habitante di Hulanda, pues tambe pa esnan di e parti di Karibe. P’esei gobièrnu mester pone algun paso konkreto pa logra establesé algun mehora na término korto. Den esaki e defensornan di pueblo enfátikamente ta mira un ròl di maneho pa ministerio di BZK. A pesar di medidanan tumá pa kombatí pobresa na Hulanda karibense, tin preokupashon kontinuo pa ku mayornan hóben i nan yunan ku ta krese den pobresa. A resultá ku e maneho no ta simpel ya komo tin hopi ministerio i organisashonnan gubernamental involukrá. Pa e motibu ei un koperashon urgente i intensivo entre Atministrashon Públiko i Entidatnan Públiko ta nesesario.
Diferenshanan muchu grandi entre Hulanda europeo i karibense
Mayornan (soltero) hulandes europeo den pobresa por konta ku medidanan manera zorgtoeslag, kinderopvangtoeslag òf ayudo legal ku debe. No tin esakinan pa mayornan na Hulanda karibense. Habitantenan di e islanan tampoko konosé ònderstant pa desempleadonan òf ònderstant pa inkapasidat laboral manera ta konta na Hulanda europeo. Miéntras ku e situashon serka mayornan soltero (ku hopi biaha ta yòn) ta agudo. E diferensia den trato akí entre e habitantenan di Hulanda karibense i habitantenan di Hulanda europeo tin di aber ku un disposishon den konstitushon hulandes ku ta permití distinshon pa motibu di ‘sirkunstanshanan spesial di e islanan’. Bou di esakinan ta kai entre otro sirkunstanshanan ekonómiko i sosial na e islanan, e tamaño di eskala i e distansha pa ku Hulanda europeo.
Mínimo sosial realístiko
E defensornan di pueblo ta konsiderá nesesario ku mas pronto ku ta posibel ta establesé un base finansiero realístiko pa residentenan di e islanan. Espesialmente pa mayornan soltero ku nan yunan. Pa kuminsá mester stipulá un mínimo sosial realístiko, basando esaki riba kosto real di bida na e islanan. Por logra esaki únikamente pa medio di un mihó konosementu di e problemanan ku tin. Anto despues mester traha riba esaki huntu ku e outoridatnan involukrá. Pa den futuro ya por tuma medida promé ku pobresa ta alkaso. Inkluí e konsehonan i ehèmpelnan di práktika di mayornan i muchanan den esaki tambe.
Margrite Kalverboer, Kinderombudsvrouw: "Muchanan ku ta krese den probresa hopi biaha ta eksperiensiá un skala di problema riba diferente área di bida. Pa e motibu akí e riesgo ta grandi ku nan ta heredá e pobresa ku ta pasa di generashon pa generashon. Ta importante pa kibra e patronchi akí."
Konsekuenshanan pa e muchanan
Pobresa tin konsekuensha negativo grandi pa e manera kon mayor ta eduká, sigur na momentu ku e ta soltero. Den kòmbersashonnan ku mayornan i muchanan, anto for di investigashonnan anterior, a sali na kla ku mayornan soltero tin ménos espasio pa duna nan yunan sufisiente kuido, amor i atenshon. E mayornan ta bou di preshon i nan ta di strès pa motibu di tur e problemanan (finansiero). Ademas e mayornan ta pasa hopi tempu pafó di kas pa por traha. Esaki ta sòru ku tin ménos struktura, regla, apoyo i interes pa e muchanan. Tambe e riesgo pa un situashon insigur na kas ta bira mas grandi.
Un mucha: "Na kas kos ta 'muuah'. Mi ta haña laf na kas. Mi mama ta traha hinter dia te 7 or òf 8 or. Den wikènt tambe e ta traha djasabra atardi i djadumingu mainta. Pues e ta traha tur dia. Ami mester limpia i kushiná. Mi mes mester hasi tur kos i sòru pa mi mes."
Pasonan ku a logra hasi
Tantu riba nivel di rèino komo nivel lokal ta logra avanse. For di poko tempu pasá a subi salario mínimo i ònderstant ku 10%, a subi kinderbijslag i a implementá medida pa baha kosto di bida. Manera kosto di akohida pa mucha. Tambe a sigui algun di e rekomendashonnan ku tur dos defensor di pueblo a hasi den e rapòrtnan Bista pa hende grandi na Karibe Hulandes i Ta relevante unda bo kuna a para. Esei ta positivo. Pero pa habitantenan di Hulanda karibense esaki no ta sufisientemente positivo. Sekretario di estado Van Huffelen a indiká den su karta di 7 di mart último, ku e ta wòri ku e pobresa na e islanan. Anto ku a pesar di e esfuersonan di e gabinete anterior, e mester konstatá ku hendenan na Boneiru, Saba i Sint-Eustatius no ta ripará sufisiente di esaki den nan pòtmòni. Den e akuerdo di gobernashon aktual ta destiná trinta mion di euro pa Hulanda karibense di manera struktural. Entre otro pa kombatí pobresa i fortifiká e merkado laboral.
Reinier van Zutphen, Nationale Ombudsman: "Ta masha importante ku mayornan soltero na Hulanda karibense no ta wòrdu yudá únikamente ku mas sèn. Nan i nan yunan tin derecho riba un mehora rápido di fasilidatnan. Por logra esei únikamente ku un mihó koperashon entre e diferente gobièrnunan i organisashonnan. Tantu na Hulanda karibense komo Hulanda europeo."
Maneho estrikto na Asuntunan Interno i Relashonnan den Rèino
E defensornan di pueblo ta haña importante ku e ministerionan den e parti europeo di Hulanda, den bon koperashon mutuo, ta adoptá e propuestanan di mehora anteriormente hasí. Den esaki e defensornan di pueblo klaramente ta mira un papel di maneho pa e ministerio di BZK. E ministerio akí, a base di su responsabilidat, por asigná diferente tarea na e diferente ministerionan i entidatnan públiko, i alabes por sòru pa koperashon i kordinashon entre e diferente partidonan. Konsekuentemente e defensornan di pueblo ta rekomendá e sekretario di estado di BZK lo siguiente:
- Krea un enfoke integral di (akseso na) ayudo, ku atenshon spesífiko pa i un enfoke dirigí riba mucha.
- Empeñá mas pa asistensha finansiero (di debe) i fasilidatnan legal aksesibel.
- Hasi apoyo pa kriansa un tema habrí, disponibel i aksesibel.
- Ofresé òpvang pamucha di akseso gratuito.
- Ofresé kursonan pagabel pa asina mayornan (soltero) por sigui siña.
Rekomendashonnan hasí pa Nationale ombudsman i Kinderombudsman
- Enfoke integral ta esensial
Ya komo e problemanan ta kompleho un mihó koperashon ta esensial. Den esaki e entidatnan públiko responsabel pa kombatí pobresa na e islanan, mester koperá ku ministerio di BZK i otro ministerionan, pa asina nan por kuminsá rápidamente. Atministrashon públiko i entidatnan públiko kada unu tin nan mes tareanan i responsabilidatnan, pero un koperashon efektivo entre e partidonan involukrá ta esensial pa por pone pasonan importante den kombatimentu di pobresa i ku esei kambia e marea.
- Ayudo proaktivo i integral
Nos investigashon ta indiká ku problemanan rondó di pobresa den hopi kaso ta kana par ku otro problema. Pa habitantenan di e islanan ta importante ku ora nan tin mester di apoyo òf ayudo, nan por akudí na un punto di kontakto kaminda ta traha huntu na despliegue di por ehèmpel apoyo (ku edukashon), apoyo pa hóbennan, apoyo sosial, bibienda i alivio di debe.
Un profeshonal: “E ta kuminsá ku e mayor mes. Bo no por yuda e mucha tur dia, miéntras ku e situashon na kas no ta kambia. Dirigí riba e mayornan, e ora ei bo ta haña e muchanan. Por ehèmpel dor di formashon, trahamentu di presupuesto i coaching.”
- Asistensha finansiero (di debe) i fasilidat hurídiko
Kasi no tin apoyo den forma di alimentashon i/òf asistensha finansiero di debe pa mayornan yòn soltero i nan yunan. Pa evitá problema e defensornan di pueblo ta konsehá pa tambe empeñá riba prevenshon i pa señalá problemanan mas promé.
- Apoyo den kriansa
Ta importante ku mayornan soltero, hustamente na momentu ku tin pobresa, ta wòrdu apoyá sufisientemente den kriansa di nan yunan. Esaki ta asta esensial pa e oportunidatnan di desaroyo di mucha. Na Hulanda karibense no tin e tipo di apoyo akí. Organisashonnan manera Nederlands Jeugdinstituut, huntu ku institushonnan pa hubentut na e tres islanan, lo por wak kon por lanta e tipo di programanan ei. Pa asina mayornan soltero vulnerabel wòrdu apoyá di manera èkstra. Anto no mester lubidá ku na momentu di traha lèi, semper mester wak interes di e mucha.
Un profeshonal: "Ta importante ku e grupo akí tin un persona ku por gui’é den su bida diario. Anto ku e ta yud’é na momentu di buska solushon pa problema. Un profeshonal ku, si ta nesesario, tambe por inkluí un hende di e ret sosial di e mayor en kuestion."
- Aksesibilidat di akohida di mucha
Kuido i òpvang di nan yunan ta forma un problema pa hopi mayor soltero. Nan mes no tin tempu. Òf ruman ta sòru pa otro. E defensornan di pueblo ta mira un bon ehèmpel den BES(t)4Kids. Esaki ta un koperashon entre Entidatnan Públiko di Boneiru, Sint-Eustatius i Saba ku diferente ministerio. Nan ta sòru pa akohida di mucha i akohida despues di skol di bon kalidat, sigur i aksesibel na Hulanda karibense. Ta asina ku no tur mayor por paga esaki òf e akohida di mucha no ta aksesibel den oranan di anochi i/òf den wikènt. Miéntras ku ta hustamente na e momentunan ei un parti di e mayornan soltero ta gana poko èkstra.
Pa aworaki e defensornan di pueblo ta pidi pa konsentrá riba akohida di mucha èkstra, pafó di oranan di kantor normal. Anto ku no ta pidi kontribushon propio pa akohida di mucha.
Un mayor soltero: "Si mi tin warda lat, mi mes mester buska un left pa mi bai kas. Mayoria di biaha mi mester warda largu, tin biaha te 1 or di mardugá."
- Kursonan pagabel
Siña algu nobo, manera un profeshon nobo, ta nesesario si bo ke tin un chèns pa haña un mihó trabou i un mihó bida sin pobresa. Mester por eduká hende pa e empleonan disponibel. Banda di esei estudionan mester ta pagabel i aksesibel pa mayornan soltero. En espesial tambe mester tin atenshon pa mayornan ku a sali skol tempu ku nan tabata yòn, pero ku sí ke siña atrobe.
Kontinuashon
Na novèmber 2022 lo organisá un koferensha na Hulanda karibense. E ora ei e defensornan di pueblo i nan koleganan di Kòrsou i Sint-Maarten lo sigui papia tokante e aserkamentu amplio di pobresa.
Motibu
For di 2010 Boneiru, Sint-Eustatius i Saba ta munisipionan spesial di Hulanda. Huntu nan ta forma Hulanda karibense. For di e tempu ei Nationale ombudsman ta trata kehonan tokante instanshanan gubernamental na e islanan. For di 2012 e tambe ta trata kehonan tokante instanshanan gubernamental lokal, esta entidatnan públiko. For di 2011 Kinderombudsman ta trata kehonan na Hulanda karibense.


text:
(AP) – E oficina na Europa di World Health Organization su proyeccion ta mustra cu su region di 53 pais posiblemente lo enfrenta 700,000 morto adicional den e pandemia di coronavirus pa otro aña, yegando na un total di 2 miyon morto.
World Health ORganization Europe, cual ta basa na copenhagen, Dinamarca, tambe a cita evidencia cu ta keda crece comprobando cu e proteccion ta bahando contra infeccion y malesa leve pa medio di vacuna, y a bisa “un dosis extra” mester ser duna como prioridad na e poblacionnan mas vulnerabel, incluyendo hende cu sistema inmunologico debilita, personanan riba di 60 aña di edad y esunnan cu ta traha den cuido di salud.
E Nacionnan Uni su agencia di salud su sucursal internacional na Geneva, a haci varios yamado pa un moratorio tocante e uso di e dosisnan extra te cu fin di aña pa e dosis nan aki pro ser haci disponibel na e paisnan di baho recurso cu a enfrenta un escasez grandi di vacuna di COVID-19 compara cu e demas paisnan.
World Health Organization Europe a haci yamada na hendenan pa ricibi nan vacuna, respeta hygiena y practica distanciamento social pa yuda combati e brote di e virus.
“Awe, e situacion di COVID-19 den Europa y Asia Central ta hopi serio. Nos ta enfrenta un temporada di desafio, pero nos no mester cana sin speransa, pa motibo cu nos tur, gobierno, autoridadnan di salud, tur individual, por tuma accion pa stabilisa e pandemia aki,” Dr. Kluge, e director regional di World Health Organization Europe a bisa den un declaracion.
E region Europeo, cual ta cubri Asia Central a reporta cu e mortonan causa pa COVID-19 a aumenta te cu casi 4,200 pa dia siman pasa, dobbel di e cifra cu a mira den final di september. Mortonan cumulativo aworaki a yega na 1.5 miyon den e region.
E 3 factornan motivando e aumento aki ta e dariante delta di e virus, e hecho cu a relaha e medidanan manera uso di tapaboca y distanciamento fisico den establecimentonan, y e poblacion grandi Europeo cu te ainda no ta vacuna, World Health Organization Europe a declara.


text:
Conforme e tarea di e Comite di Maneho Monetario (CMM) pa evalua, dicidi y duna transparencia riba e accionnan di maneho monetario di Banco Central di Aruba (BCA), BCA ta desea di comunica lo siguiente. Durante e reunion di 17 di augustus 2022, CMM a dicidi pa mantene e reserva obligatorio na 24,0 porciento entrante 1 di september 2022. Di e manera aki, e banconan comercial mester tene un balansa minimal na BCA cu ta igual na 24,0 porciento di e depositonan riba termino cortico di nan clientenan. E decision pa mantene e reserva obligatorio na 24 porciento ta basa primordialmente riba e bahada continuo den e nivel di likides excesivo na e banconan comercial, ademas di un nivel adecua di reservanan oficial y internacional.
E CMM a considera e siguiente informacion y analisis den su deliberacion:
Reservanan internacional y oficial
E reservanan internacional, cu ta consisti di reservanan oficial di BCA y reservanan di divisa na e banconan comercial a subi cu Afl. 345,2 miyon (Grafico 1) riba 29 di juli 2022, compara cu fin di december 2021. E reservanan oficial a aumenta cu Afl. 264,0 miyon durante e mesun periodo, mientras cu e reservanan teni pa banconan comercial a subi cu Afl. 81,2 miyon. Consecuentemente, riba 29 di juli 2022, e reservanan oficial y internacional a suma Afl. 3.008,9 miyon y Afl. 3.474,8 miyon, respectivamente. Pa e resto di 2022, BCA ta premira mas expansion den e reservanan internacional y oficial debi na extra entrada di divisa relata na turismo y un subida den inversion procedente di exterior. Mantencion di un nivel adecua di reservanan ta critico pa mantene e tasa di cambio fiho entre e florin Arubano y e dollar Mericano. Relata na esaki, BCA ta anticipa cu reservanan internacional lo permanece riba e tres luna di pago riba e cuenta coriente di e balansa di pago. E pagonan riba e cuenta coriente di balansa di pago ta consisti di pagonan pa importacion, pago di interes na inversionistanan stranhero y transferencianan pa exterior manera placa manda afo door di trahadornan stranhero. Ta proyecta cu e reservanan oficial lo permanece dentro di e margen aceptabel basa riba e metrico ‘Assesing Reserve Adequacy’ (ARA) di e Fondo Monetario Internacional (FMI) (Tabel 1).
Grafico 1 – Desaroyo den reservanan oficial y internacional.
Tabel 1: Metriconan relata na reservanan observa den 2022
Inflacion
Na juni 2022, e Indice di Prijs di Consumo (IPC) tabata 5,3 porciento mas halto compara cu e mesun luna di e aña anterior (Grafico 2). E aumento aki den e IPC compara cu e mesun luna di e aña anterior tabata causa primordialmente door di e aumento den prijs di gasoline, cu a afecta e componente di ‘transporte’ (contribuyendo cu 2,9 punto di porcentahe). Subidanan den e otro componentenan, esta ‘cuminda y bebida n0 alcoholico’ (contribuyendo cu 1,2 punto di porcentahe), ‘operacion di vivienda’ (contribuyendo cu 0,5 punto di porcentahe), ‘otro bienes y servicio’ (contribuyendo cu 0,4 punto di porcentahe), y ‘restaurant y hotel’ (contribuyendo cu 0,3 punto di porcentahe) tambe a contrubui na aceleracion di inflacion. E inflacion midi riba promedio di 12 luna a crece te na 3,4 porciento. BCA ta proyecta cu inflacion ta sigui aumenta durante e resto di 2022. E expectativa aki ta basa riba e subida den prijs di petroleo den mercadonan internacional, y avancenan den prijs di utilidad entrante augustus 2022. Ademas, Aruba lo importa un gran parti di e subidanan den prijs for di su partnernan di exportacion, particularmente for di Estados Unidos y Europa.
Mientrastanto, na juni 2022, inflacion basico (excluyendo cuminda y energia) a yega 2,0 porciento si midi e final di respectivo luna contra e mes un luna di e aña anterior. Inflacion basico midi na final di e respectivo luna contra e mesun luna di e aña anterior a wordo primordialmente causa pa e componente di ‘transporte’ (contribuyendo cu 0,7 punto di porcentahe), resultando for di aumento den prijsnan di auto (contribuyendo cu 0,6 punto di porcentahe). E componentenan ‘operacion di vivienda’ (contribuyendo cu 0,5 punto di porcentahe), ‘otro bienes’ (0,4 punto di porcentahe), y ‘restaurant y hotel’ (contribuyendo cu 0,3 punto di porcentahe), tambe a contrubui na e inflacion basico midi contra e mes un luna di e aña anterior. Basa riba un promedio anual, inflacion basico a yega na 1,5 prociento.
Grafico 2: Desaroyo inflacionario
Likides excesivo na banconan comercial
E total di likides excesivo na e banconan comercial a baha di Afl. 1.307,7 miyon na december 2021 te na Afl. 905,7 miyon na juni 2022 (Grafico 3). E caida significante aki den likides excesivo ta debi principalmente na e subidanan consecutivo den e tasa di reserva obligatorio durante e prome seis lunanan di 2022. No obstante, e nivel di likides excesivo a keda significantemente mas halto cu e nivelnan midi prome cu e pandemia (+ Afl. 266,3 miyon). Esaki tabata a causa di e nivel eleva di fondonan di likides (cu ta inclui cash, bononan di gobierno y otro activo likido) na banconan comercial, empuha tambe door di e nivel abou di demanda pa credito. Sinembargo, financiamento local di proyectonan relata na turismo y di negoshinan probablemente lo crece den e di dos mita di 2022, resultando den un bahada di e nivel di likides excesivo na e banconan comercial.
Grafico 3: Desaroyo den likides excesivo


text:
Introdukshon
Dor di esaki bo kurason no ta haña sufisiente oksígeno. Ta habri e estrechamentu dor di supla un blas den e ader koronario. Despues di esaki bo sanger por sirkulá bon atrobe. Por ta asina ku e dòkter ta posishoná un stènt durante e tratamentu di dòter.
Kon e tratamentu ta funshoná?
Akinan bo ta haña tur informashon importante tokante bo tratamentu.
Preparashon
Kon bo ta prepará?
Bo no por tei presente riba e fecha di atmishon?
Por fabor tuma kontakto ku poli mas lihé ku ta posibel, pero no mas lat ku un dia di trabou promé ku e fecha di atmishon. Bo tin un grip severo den e dianan promé ku e operashon? Bo mester tosa hopi òf bo tin keintura? Por fabor tuma kontakto ku poli por lo ménos 24 ora adelantá.
Kiko bo mester trese?
Trese lo siguiente ora bo bai hòspital:
- material pa lesa
- e remedinan ku bo ta usa na kas (pa 24 ora).
Vestuario
Durante tratamentu bo por bisti bo propio pañanan konfortabel. Ta importante ku bo:
- por bisti i kita e pañanan fásilmente, manera por ehèmpel karson di pijama òf deporte i un tishùrt ku manga kòrtiku;
- bisti paña limpi;
- no bisti brazièr; no bisti paña na parti ariba di bo kurpa ku ta kontené heru;
- no bisti joya òf piercing.
Kiko bo mester presta atenshon na dje?
- despues di mardugá bo no mag di kome òf bebe produktonan ku ta kontené kafeina, manera por ehèmpel kòfi, coca cola, energy drink òf chukulati.
- bo ta sufri di diabétis mellitus? Riba e dia di bo eksaminashon, djis tuma bo remedinan manera kustumber.
- bo ta tuma Acetosal? No para akinan; djis tum’é.
- trese tur otro remedi ku bo ta tuma, a ménos ku bo dòkter a duna pèrmit pa hasi kontrali.
- nos ta rekomendá pa bo tin un persona na kas durante bo promé anochi despues di e eksaminashon, òf pa bo pasa anochi serka un persona.
- kita rushi uña òf uña falsu. Bo uñanan mester ta visibel pa kontrolá sirkulashon di sanger.
- Laga prenda i otro kos di balor na kas. E hòspital no ta responsabel pa daño, pèrdida òf ladronisia di bo propiedat.
Konosí pa pròp di sanger (trombosis)?
Si bo ta tuma remedi pa hasi sanger delegá, bo mester pasa na departamento di kolekshon di sanger promé ku bo keda atmití na hòspital.
Transporte pa kas
Nos ta rekomendá pa bo no kore bai kas bo mes pa dos dia despues di e eksaminashon. Regla pa tin un persona ku por hiba bo kas.
Bakteria resistente (BRMO)
Bo tin un bakteria resistente (por ehèmpel MRSA òf ESBL)? Esaki por subi e riesgo pa bo mes i otro pashènt ku tin un tratamentu médiko.
Pa e motibu ei ta sumamente importante pa bo no bai hòspital si:
- bo a keda atmití i tratá durante e último dos lunanan, den un institushon di kuido den eksterior;
- bo a keda atmití na un hòspital òf kas di kuido durante e último dos lunanan, kaminda un bakteria resistente tabata presente; bo a biba den un institushon pa personanan ku ta buska refugio den e último dos lunanan;
- pa medio di bo profeshon bo tabatin kontakto ku porko, yu di baka òf galiña bibu (por ehèmpel tenedónan di porko, baka òf galiña, veterinarionan òf empleadonan di un matadero); bo ta biba na un sitio kaminda tin porko, yu di baka òf galiña;
- bo tabata infektá den pasado ku un bakteria resistente; bo tabatin kontakto ku un persona ku tin un bakteria resistente.
Si ta nesesario, nos lo investigá si bo ta karga un bakteria resistente òf si bo tin e vírùs di COVID-19. Si esaki ta e kaso nos lo tuma medida den e hòspital pa prevení ku e bakteria òf vírùs ta plama.
Si un òf mas di e puntonan ariba menshoná ta aplikabel pa bo, por fabor informá poli òf e departamento konserní ku a duna pèrmit pa e eksaminashon òf tratamentu.
E tratamentu
Kon e tratamentu ta funshoná?
Na unda bo ta mèldu?
Bo ta mèldu na e bali di registrashon di e hòspital. E empleado na e bali di registrashon ta dirigí bo na e departamento korekto.
Promé ku tratamentu
Bo ta yega na e departamento di kurason (D1). Un miembro di famia òf ser kerí por ta presente e dia aki. Einan bo ta hiba un entrevista di atmishon ku e enfermero. Mas aleu e enfermero lo prepará bo pa e eksaminashon dor di:
- midi bo preshon di sanger i temperatura; saka un potrèt di kurason (E.C.G.);
- duna bo un angua di infus den bo man;
- kisas duna bo un remedi pa trankilisá bo.
Remedi pa hasi sanger delegá
Pa e tratamentu aki bo mester usa remedi ku ta hasi sanger delegá ku ta sigurá ku no tin pròp di sanger ta pega na e stènt. Tin un kapa di protekshon riba e stènt. Esaki ta nesesario pasombra e stènt ta un opheto straño. E remedi yama clopidrogel (plavix) òf ticagrelor (brilique). Si bo ta haña un stènt, normalmente bo mester sigui ku uso di e remedi aki. Banda di esei bo ta usa ásido di Acetylsalicylic. Bo no ta tuma e remedinan aki? Tuma kontakto ku bo dòkter.
Despues di tratamentu
Kiko ta pasa despues di e tratamentu?
Den e kamber di kateterisashon di kurason
Pa medio di bo las
Despues di e tratamentu e kardiólogo ta sera e sitio kaminda e la perforá e ader ku un Angio-Seal òf e enfermero ta primi poko poko riba e sitio pa un tempu. Despues di esaki bo ta haña un ferbant di preshon ku mester keda na lugá pa 4 ora i bo mester keda drumi ketu riba kama.
Un Angio-Seal ta un plug ku ta sigurá ku e perforashon di e ader den e las ta sera. Bo ta haña un karchi ku instrukshon pa dòkter. E karchi aki ta indiká ku preferiblemente bo no mester keda perforá na bo las pa e promé 3 luna despues di e kateterisashon di kurason. Ta dura 3 luna promé ku e Angio-Seal a disolvé. Pa e motibu ei ta importante pa bo tene e karchi aki ku bo durante e promé 3 lunanan. Ta bon pa informá bo partner òf otro miembro di famia serkano di esaki. Si dentro di 3 luna resultá ku bo mester di un kateterisashon nobo, ta preferibel pa perforá na un otro sitio i no den bo las kaminda a posishoná e Angio-Seal den e ader. Despues di 3 luna e medida aki no ta nesesario mas i bo no mester kana ku e karchi mas.
Na bo pòls
Bo ta haña un banchi na bo pòls ku mester keda einan pa por lo ménos 3 ora. Tambe bo ta haña un mitèla pa 48 ora, ku bo por kita anochi. E banchi ta di plèstik i e ta inyektá e ader na bo pòls ku 13 cc di airu. Na enfermeria ta hasi e banchi bashí atrobe.
Na e kamber di kurason
Despues di bo eksaminashon, bo ta regresá pa e kamber di kurason. Akinan e enfermero ta saka un potrèt di kurason (E.C.G.). E enfermero ta kontrolá bo preshon, pòls i perforashon regularmente. Ta bon pa bebe èkstra. Esaki ta sòru ku e sobrá di e líkido di kontraste ta sali rápidamente via bo urina. Si bo ta eksperensiá kehonan di doló despues di e tratamentu bo mester indiká esaki na e enfermero.
Na bo pòls
E tratamentu a tuma lugá via bo pòls? E orei bo mester keda na e kamber di kurason te ora e enfermero ta kita e banchi na bo pòls. E proseso di hasi e banchi bashí ta tuma lugá konforme un skema determiná adelantá. Usualmente bo por bai kas riba e mesun dia.
Pa medio di bo las
E eksaminashon a tuma lugá pa medio di bo las? E ora ei bo mester keda drumí riba kama te ora e enfermero kita e ferbant di preshon. Esaki ta sosodé durante e dia i ta dependé di e orario ku a kita e kateter. Despues di esaki bo por sali for di kama i kana rònt. Si tur kos ta bon, bo por bai kas atrobe.
Den kaso di un tratamentu di emergensia òf tratamentu despues di un atake di kurason, diferente regla ta aplikabel. Si esaki ta apliká pa abo, e enfermero òf dòkter mester indiká esaki.
Kiko e riesgonan ta?
Ku un tratamentu di dòter, por surgi komplikashonnan chikitu, pero tin bia tambe severo. Usualmente e eksaminashon ta tuma lugá sin problema.
Komplikashonnan ku ta pasa atrobe ta:
Un plèk blou na e sitio di perforashon; anomalia di ritmo di kurason; alergia pa motibu di e líkido di kontraste; seramentu di e ader koronario.
Komplikashonnan severo ku kasi nunka ta tuma lugá:
Formashon di pròp di sanger ku por okashoná un infarto di kurason; e kantidat di líkido di kontraste por provoká un sobrekarga di e sistema di sirkulashon. Tambe bo por eksperensiá un sentimentu di kongestion; daño na e ader. Esaki por okashoná sangramentu den e kurpa; morto.
Kas
Si bo por bai kas, bo ta haña e siguiente dokumentonan:
- e karta di òntslag di hòspital ku reglanan pa kas.
- un sita ku e kardiólogo. Si bo ta un pashènt di e hòspital di Bernhoven, e sekretaria lo traha un sita pa bo ku e kardiólogo na Bernhoven.
Remedi pa hasi sanger delegá despues di posishonamentu di stènt
Si un stènt ta posishoná bo mester tuma dos tipo di remedi pa hasi sanger delegá pa un periodo mas largu; acetosal i Plavix (clopidogrel) òf ticagrelor (Brilique). E durashon ta varia pa pashènt. Durante e promé dos lunanan bo no mester stòp di tuma e remedi pa hasi sanger delegá, ni temporalmente. Esaki por sosodé si bo haña tratamentu, un eksaminashon òf operashon inesperá òf sperá. E ora ei ta importante ku e dòkter ku ta hasi esaki ta konsultá ku bo kardiólogo tokante uso di e remedinan pa hasi sanger delegá.
Tratamentu di dòter via ader grandi di las
Ta importante ku bo ta hasi poko poko ku bo las durante 5 dia. Pa e motibu ei ta bon pa bo sigui e siguiente konseho.
- no hisa kos pisá; no subi demasiado trapi;
- no pasa stòfzùiger i no hasi otro trabou di kas pisá; no kana distansianan largu;
- no kore baiskel;
- no kore outo pa por lo ménos e promé dos dianan despues di e prosedura;
- no hasi moveshon direpente, manera por ehèmpel bùk;
- no hasi ehersisio. No baña pa e promé dos dianan despues di e prosedura.
Ta normal ku bo las ta sensibel e promé dianan. Tambe bo por eksperensiá poko deskolorisashon. Esaki no ta malu i ta disparsé despues di algun dia.
Tratamentu di dòter via un ader den bo pòls
Ta importante ku bo ta hasi poko poko ku bo pòls pa tres dia. Pa e motibu ei ta bon pa bo sigui e siguiente konseho.
- no hisa kos pisá; bo no tin mag di kore outo pa e promé dos dianan despues di e prosedura; bo no tin mag di hasi ehersisio; despues di e prosedura bo por tene bo brasa den un mitèla pa dos dia durante dia, i kit’é anochi.
- ta normal ku bo man ta sinti poko sensibel durante e promé dianan.
- despues di e promé siman bo por sigui ku bo aktividatnan diario.
Kiko bo mester hasi den kaso di problema na kas?
Si bo tin problema relatá na e eksaminashon promé ku bo sita di kòntròl, tuma kontakto ku e hòspital.
- durante oranan di ofisina, yama e departamento na poli di kardiologia, via number di telefòn 745-0023.
- den kasonan urgente despues di oranan di ofisina, yama e hòspital via number di telefòn 745-0000 i puntra pa e unidat di kuido korinario (CCU).
- si bo tin pregunta òf problema despues di bo promé sita di kòntròl, yama bo dòkter di kas.


text:
Prinsipionan di WBP BES
Dato personal general
Tur dato tokante un persona identifiká òf identifikabel.
Dato personal spesial
Tur dato tokante un persona su rasa, orientashon seksual, dato personal di karakter penal, kerensia religioso, preferensia polítiko, historial médiko òf membresia di un asosiashon.
Tin mag di prosesá e tipo di dato akí solamente si lei ta permití.
Kiko ta kai bou di prosesamentu?
Loke sea bo hasi ku dato personal.
Kiko bo ke sòru hasi?
- indiká ki dato bo ke prosesá
- indiká pakiko bo ke prosesá e datonan
- wak pa bo tin base (legal) pa prosesá nan
Kiko por sirbi komo base?
Prosesá si ta necesario:
- outorisashon
- un akuerdo
- un obligashon legal
- un interes vital
- un deber ankrá den derecho públiko (interes general)
- un interes hustifiká
Kon mester atendé ku dato?
- na un manera legal, korekto i transparente
- na un manera ku ta kuadra ku e meta fihá
- solamente ora ta nesesario
- e datonan mester ta korekto
- mester tene e datonan konfidensial i debidamente protehá
Derecho di esnan enbolbí
- derecho di sa ki dato di bo un organisashon a prosesá (derecho di inspekshon)
- derecho di koregí kualke dato ku ta ophetivamente inkorekto (derecho di korekshon)
- derecho di opheshon
Wardamentu di dato
No tin mag di warda dato personal mas tantu tempu ku ta nesesario pa e metanan ku kua a rekolektá nan. (maneho di almasenamentu ‘bewaartermijnbeleid’)
Protekshon
- medida organisatorio i teknológiko
- maneho di privasidat/palabrashon
- maneho di personal tokante uso di, entre otro, e-mail, medionan sosial, sistema di it
- maneho di siguridat
- matriks di outorisashon


text:
Kralendijk- Te ainda e kantidat di kontagio no Boneiru no por baha na sero. Djasabra atrobe tin tres hende ku a bai tèst ayera i ku a resultá di ta infektá ku Covid-19. Na tur un total di 32 hende a bai pasa tèst.
Na otro banda tin trambe tres hende ku a rekuperá. Pa motibu di esei, e kantidat total di kaso ‘aktivo’ a keda meskos ku ayera: Un kantidat di 15 koso.
Dr. Marian Luinstra a indiká ku aktualmente voral hende yòn ta keda infektá. Ya pa basta siman no ta mira infekshon mas di hende riba 60 aña di edat.


text:
Diamars atardi por a tuma nota di un publicacion haci pa un website di noticia, caminda cu e ta indica cu Cas di Machi no tabata kier un cliente mas y a bisa personal di ambulance pa keda cu e persona en cuestion.
Ta p’e motibo aki mes enfermera Flora Petronilia a comenta cu e no kier a bay den un discusion di loke a publica. El a menciona cu e ta laga esey na cada ken pa saca su conclusion. Loke si el a bisa bon cla ta, ken ta cas di cuido ‘Cas di Machi’.
Cas di Machi ta un cas di cuido no ta pa solamente hende di edad, pero tur tipo di persona of pashent ta acepta eynan. El a agrega cu segun procedura e pashent tin un acuerdo cu su specialista. Despues di esey, ta cuminsa cu e tratamento. Loke ta sosodiendo awo ta cu tin hende grandi cu tin alzheimer, etc. y un famia mester represent’e cu ta bira un curator of esun cu ta responsabel.
Cas di Cuido ta ehecuta, pero tin cu but’e por escrito, unda cu tin cierto procedura cu Cas di Machi ta haci. E ta cu e dokter/specialista ta yama e famia, despues e representante di Cas di Machi. Eynan e dokter ta indica kico ta bira e diagnostico di e pashent.
Pa mas detaye lesa TREMPAN.


text:
Elekshon presidensial ayera ku oposishon Venezolano i komunidat internashonal a kalifiká komo ilegítimo, a produsí komo ganadó indiskutibel, Nicolás Maduro. Esaki kier men ku Chavismo, ku a start for di aña 1999, probablemente lo keda prolongá ku seis (6) aña mas serka nos bisiñanan na Sur.
Lokual ta prekupante ta ku e kampaña ku Maduro a hiba a demostrá ku no tin plan òf pèrspèktiva pa drecha e situashon horibel ku Venezuela ta aden. E produkto interno brutu Venezolano a bai atras ku 50%, inflashon ta 13,000%, entre 2-3 miyón hende a bandoná e pais, tin skarsedat di kuminda i remedi, i e ader ekonómiko mas importante, esta sektor petrolero, ta den chokompé ku un produkshon mínimo. I no papia mes di kriminalidat. Demokrasia i estado di derechi no tei práktimente i lidernan prinsipal di oposishon ta prisonero polítiko. Den un palabra, Venezuela ta un estado frakasá. Apesar ku maneho di e pais ta den man di Chavismo pa dos dékada, Maduro ta tira tur falta riba otronan, asta Kòrsou, Aruba i Boneiru.
Viktoria di Maduro ta habri kaminda pa mas Venezolano buska refugio pafó di nan pais kreando ainda mas doló di kabes pa bisiñanan, inkluso nos islanan. E viktoria lo intensifiká esfuersonan internashonal pa imponé sanshonnan mas pisá ainda. Mirando e estado di kiebro práktikamente di e sektor petrolero Venezolano ta pone na duda ku -apesar di e sentensia ku a kai den Korte siman pasá na Willemstad- PDVSA SA por kumpli pa manda sufisiente petroli pa Refeneria Isla BV drei efisientemente aki na Kòrsou.
Speransa pa trese un kambio bèrdadero na Venezuela dor di akshonnan internashonal manera sanshon ta improbabel pasombra paisnan manera Nicaragua, Cuba, Rusia i China lo no lag’é kai fásil. Konsekuensia lo ta sinembargo ku mas i mas e grep ekonómiko Chino riba Venezuela lo krese. Rusia, yudá pa e maneho di America First, ta haña kaminda pa kana sin masha resistensia i lo oumentá su dominio geopolítiko na Venezuela. Kurioso ta ku Maduro su plataforma ta “soberania” mientras ku tin tur indikashon ku e ta hustamente entregando soberania Venezolano kada biaha mas na China i Rusia.
Un di dos opshon pa kambio ta via e ruta no-demokrátiko (golpi di estado) ku tampoko lo kumbiní. I sigur no si esaki ta orkestrá pa paisnan estranhero.
Por lo pronto ta parse ku e futuro di Venezuela ta skur i ku e krísis lo intensifiká i sufrimentu humano lo oumentá promé ku yega na un solushon.
Willemstad, Curaçao


text:
KRALENDIJK – Djamars atardi kantidat di taksista a presentá na ‘Wilhelmina Plein’ pa mustra nan prekupashon pa loke ta trata nan parti finansiero. Ronny Bernabela i Stanley Balentin a papia e atardi ku diputado James Kroon i prensa presente, den presensia di mayoria di taksista. Bernabela a menshoná ku e ta deseá pa Ramoncito Booi regresá den polítika i atendé kos pa Boneiru. Bernabela: ”Un persona ku sigur por yuda nos ta Booi. Hopi ta kritik’é, sinembargo e ta e hòmber ku a hinka nos den Hulanda i e si sa kon atendé ku e hulandesnan. Hendenan asina nos mester awor den polítika. Mi no ke desgabá otro polítikonan, sinembargo no tin un figura manera Booi, momentu ku e yega Hulanda, nan ta tendé i respet’é. Si Booi tin un bon tim, sigur nan ta yuda Boneiru for di den e situashon aktual. Ta di lamentá ku e hendenan aki no ta aktivo den polítika. Momentu ku Booi a kuminsá atendé kosnan pa un Boneiru nobo, otronan a tumba gobièrnu den pasado strob’é di kaba pone tur kos na òrdu. Mi ta pidi gobièrnu di Boneiru pa buska e mihó hendenan pa yuda nos. No bisa Hulanda ta yuda, i esei no ta e kaso, ”Bernabela a menshoná.
Radio Live 99.9 a papia ku Ramoncito ‘Monchi’ Booi relashoná ku loke Bernabela a menshoná. Booi:”Bèrdat mi a tuma nota loke Bernabela a menshoná di mi persona. Ta Bernabela su opinion i mi ta respetá e gobièrnu aktual. For di 2010 mi no ta den gobièrnu komo polítiko, i lo no regresá den polítika. Mi no tabatin kombersashon ku Bernabela riba e tópiko aki, i ta Berneabela su pensamentu i deseo. Ami lo no bai atendé ku polítika mas. Tempu a pasa i awor ta momentu pa otro kos den bida,”Booi a menshoná relatá riba loke Bernabela a menshoná di Booi den ‘Wilhelmina Plein’ djamars último.


text:
(AP) — Decenas di miles di Brasileño bistiendo colornan di bandera nacional a reuni ayera na e pais pa protesta contra e derota di presidente Jair Bolsonaro den eleccion luna pasa, exigiendo pa forsanan arma interveni.
Na Rio de Janeiro, Brasileñonan a aglomera pafo di un facilidad militar regional pa denuncia loke nan ta mira como un eleccion inhusto of horta, desafiando un orden reciente di Corte Supremo pa libera caminda y espacionan publico. Ningun di e institucionnan certifica pa audita e eleccion, incluyendo ministerio di Defensa y Asociacion di Abogado di Brazil a haya evidencia di fraude.
Dos siman a pasa desde cu ex-presidente iskierdista, Luiz Inacio Lula da Silva a derota Bolsonaro den un di e eleccionnan presidencial mas preta, cu apenas 50.9 porciento di voto. Maske administracion di Bolsonaro no a opone e transicion di poder, e lider derechista ainda no a concede ni felicita su oponente.
Cantidad di su sostenedornan ta siguiendo su pasonan y ta nenga di acepta e resultado. Na dado momento, nan a menasa di paralisa e pais cu mas di mil caminda y autopista blokea. Dia 11 di november, Corte Supremo a duna orden na polis pa libera tur caminda y espacio publico.
Manifestantenan tambe a denuncia e ceramento di hopi cuenta y gruponan pro-Bolsonaro riba plataformanan di rednan social, na man di loke nan ta bisa ta un autoridad electoral parcial. Nan a describi e decisionnan en cuestion como censura.
Den un conferencia e siman aki na Ciudad di New York, Corte Supremo di Husticia y presidente di autoridad electoral Alexandre de Moraes a bisa cu “democracia a wordo ataca pero a sobrevivi”.
Bolsonaro ripitidamente a cuestiona e confiabilidad di e sistema electronico di votacion di e pais. Na cierto punto el a bisa di tin prueba di fraude, pero ora corte electoral a yam’e dilanti, e no a presenta esaki. Desde cu el a perde eleccion, e lider derechista ta silencioso y ausente riba rednan social.
Protestanan a tuma lugar tambe na e ciudad capital di Brasilia, Sao Paulo, Belo Horizonte y ciudadnan chikito tambe. Na Brasilia, mester a escolta un team di periodista for di e multitud, segun corant Folha de S. Paulo a reporta. Cuerpo policial tabata blokea acceso na e square amplio cerca di ministerionan y Congreso, unda protestanan ta tuma lugar usualmente.
Hopi di e manifestantenan tabata spera di haya un rapport di Ministerio di Defensa, cual Bolsonaro a busca pa involucra den supervision di e eleccion, lo substancia nan acusacionnan. Sinembargo, e documento publica siman pasa a propone mehoracionnan pa adresa algun fayo den sistema electoral di Brazil, pero no a inclui ningun evidencia di fraude.
Oficina di Procurador General a revisa e rapport y no a haya “ningun hecho concreto” cu lo hustifica habri un investigacion riba mashin di votacion electronico, segun Folha di S. Paulo.


text:
E plan di ReD pa consulta cu pueblo
E slogan pa eleccion 2017 di partido ReD Democratico ta “Voz di pueblo den Parlamento.” Un forma cu e slogan ta refleha den e plannan di ReD ta cu ReD kier introduci un sistema digital pa esnan cu registra serca ReD laga sa nan opinion riba leynan cu ta wordo trata den Parlamento. Den otro palabra; un tipo di encuesta/referendum digital prome cu cada votacion den Parlamento. E sistema digital ta DemocracyOS y ta wordo usa pa cierto partido den otro pais. E programa di ReD ta bisa tiki di e proposicion aki. Den un comunicado di prensa si a duna un splicacion mas amplio di e proposicion aki. ArenaPoliti.co a haci sr. Rudy Lampe, candidato #2 y secretario di ReD, algun pregunta pa haya informacion adicional tocante con e proposicion aki lo mester funciona si ReD logra un of mas asiento.
Ken por participa
Sr. Lampe ta splica cu pa por participa bo mester registra serca ReD y contribui na e vereniging di ReD. Riba e pregunta si parlamentario di ReD semper lo vota di acuerdo cu e resultado di e consulta digital, sr. Lampe ta contesta afirmativo: “Fraccion di ReD lo implementa e sistema di DemocracyOS, y esnan cu ta registra serca ReD y ta contribui na e vereniging aki di ReD, lo por vota y fraccion di ReD lo respeta e opinion di e mayoria den e consulta aki.”
Pues si esnan cu a registra y ta contribui na ReD vota contra un proposicion di ley, e parlamentario(nan) di ReD tambe lo vota contra, ‘en bloque’, hasta si nan propio opinion ta diferente.
… fraccion di ReD lo respeta e opinion di e mayoria den e consulta aki.”
Informacion relevante y momento di vota
E sistema digital lo inclui informacion relevante pa e tratamento di ley en cuestion. Aki por pensa riba un conseho di Raad van Advies relaciona cu e ley en cuestion. Rudy Lampe: “Esnan registra den e sistema di ReD ta volg e argumentonan di fraccion di ReD, tin na nan disposicion via links di DemocracyOS tur e informacion necesario tocante e topico pa nan por vota di un forma responsabel y consciente.”
Tocante e momento cu esnan registra por vota, sr. Lampe ta bisa: “Despues di tratamento pero prome cu votacion di Parlamento, e idea ta pa sigui e reunion publico y vota ora cu fraccion di ReD mester vota.”
Resumiendo e plan di ReD; ora Parlamento trata un ley, esnan cu a registra serca ReD y ta contribui na e vereniging di ReD lo haya informacion relevante di e ley via e sistema di DemocracyOS. Durante tratamento di e ley den Parlamento lo por scucha e opinion y argumentonan di parlamentarionan, incluyendo parlamentario(nan) di ReD. Despues cu e ley a wordo trata den Parlamento, pero prome cu Parlamento vota riba e ley, esnan cu a registra serca ReD por vota sea pro e ley, contra e ley of abstene. Despues e parlamentario(nan) di ReD lo vota di acuerdo cu e resultado di e votacion di esnan registra.
Expresionnan haci den e articulo aki no necesariamente ta refleha opinion di ArenaPoliti.co


text:
Eva Mendes ta alehando un tempo for di e rednan social despues cu su yiu muhenan a acus’e di uza ‘demasiado’ su telefoon. E strea di ‘Hitch’ tin Esmeralda (6) y Amada (4), cu su casa Ryan Gosling, y el a bisa cu e ta bay dedica menos tempo cu e ta pasa pega na su telefoon, pasobra su yiunan kier pa e ta mas ‘presente’ den nan bida. Eva a haci e confesion ora el a comparti un post riba su Instagram di un Twitter account yama Latinx Parenting, cu tabata bisa: “Laga bo yiunan yama bo atencion. No ta un falta di respet”.
“Ta saludabel. E muchanan por ta alinea asina firme cu nan balor, cu nan no ta tuma nada menos cu e respet cu nan merece. Nan no ta acepta BS. Ni sikiera di bo. Felicitacion, bo ta criando un mucha empodera”. Y hunto cu e post, Eva a skirbi: “Danki na @latinxparenting pa e importante recordatorio aki”. Mientrastanto, e actriz di 46 aña a insinua recientemente cu kisas e lo bolbe actua pronto, despues di a tuma un descanso pa cria su yiu muhenan.
Eva a bisa na october: “Mi ta sinti manera, te unda ta mi ambicion, e no a disparce, simplemente el a shift na mi yiunan. Mi ta aplaudi y admira e muhenan cu por haci tur cos, pero mi no ta un di nan”. E actriz a comparti tambe cu e ta agradecido cu e tin e opcion di no mester traha y el a realisa con afortuna e ta cu esey ta hasta un escogencia. Cu e ta feliz di por a incuba cu su babynan, pero awo cu nan tin cuater y seis aña, e ta cuminsa sinti cu su ambicion ta regresando.


text:
E premio pa e mihor portero di Division Honor pa e campeonato 2018-2019 lo wordo otorga dia 25 di Augustus benidero durante e evenemento di Ballon D’Or 2019 na Ballroom di Marriott hotel.
Pa yega na dicidi ken ta e finalistanan pa e “Golden Glove”, primordialmente nos di FutbolAruba mester a atende tur wega y mira tur minuut den henter e campeonato regular y playoffs.
A tuma nota di tur locual e porteronan a hasi den nan partidonan, a aplica cierto metodonan, a formula un matrix cu ta indica no solamente clean sheets, pero tambe total di minuut hunga, “factored in” cu gol permiti pa wega, sacando gol permiti cada tanto minuut y otronan.
Asina mes nos a aplica otro variabel nan tambe mane; con bon un defensa ta dilanti di un portero, por ehempel; tin portero ta hunga cu un defensa solido y otro tin cu traha dobbel mas duro hungando cu un defensa menos bon, of portero cu ta wanta penalti etc.
Ademas di estadisticanan, finalmente tambe e tema a wordo discuti un biaha mas den un panel mas grandi di FutbolAruba pa ratifica y determina ken lo gana e “Golden Glove” pa 2018-2019.
Den e dos prome edision nan di e premio “Golden Glove” ta Lionel Kaarsbaan, actual portero di SV Dakota, a bai cu premionan ey tur dos anja.
E finalistanan e anja aki ta:
E hoben portero di e “Uptown Boys” di Brazil Juniors, Marvin Irausquin
E veterano di mil bataya di e “Abehanan” di Dakota, Eric Abdul
E portero di e actual campeon di Division Honor, e “Tricolornan di Solito” RCA, Raizel Jansen.


text:
Kralendijk – Entrante 25 di mei 2018, Ordenansa pa Protekshon General di Data lo drenta na vigor den henter Union Europeo. E ordenansa akí ta konta pa tur organisashon, grandi i chikitu, i tambe pa empresa independiente sin personal ku ta prosesá dato personal. Na Boneiru, Sint Eustatius i Saba, e leinan di privasidat aktual lo keda vigente, ma e organisashonnan establesé aki lo ripará sierto konsekuensia di e ordenansa nobo di Union Europeo. P’esei, Outoridat pa Supervishon i Protekshon di Dato Personal BES lo duna mas informashon tokante e implikashonnan di e ordenansa akí.
Aplikashon di e ordenansa nobo ta nifiká ku entrante di 25 di mei, pasamentu i interkambio di dato personal ku pais pafó di Union Europeo, entre otro Boneiru, St.-Eustatius i Saba, lo ta mará na kondishonnan mas stringente. ‘Tin hopi organisashon ku ta rekolektá i pasa dato sensitivo pa organisashonnan ku ta den Union Europeo. Ta importante pa nos identifiká na tempu kiko lo ta e konsekuensianan ku aplikashon di e ordenansa nobo lo tin pa nos aki na Boneiru, Sint Eustatius i Saba,’ segun Roëlla Pourier di Sekretariado di Outoridat pa Supervishon i Protekshon di Dato Personal.
Den e último añanan, mas i mas nos komunidat en general ta digitalisando e manera ku nos ta prosesá dato, i meskos ta konta pa komèrsio. E desaroyo ei ta trese hopi benefisio kuné, pero e tin su peligernan tambe, manera krímen sibernétiko, froude ku identidat, lèkmentu di informashon i otro delitonan ekonómiko relashoná ku uso di dato digital. Debí ku interkambio di dato personal den forma digital ta oumentá e riesgo di froude, Union Europeo a oumentá tambe e nivel di protekshon di privasidat di dato.
Esei ta nifiká ademas ku entrante 25 di mei, tur pais ku kua Union Europeo ta interkambiá informashon mester tin un nivel apropiá di protekshon di privasidat. Ku otro palabra, na Boneiru, Sint Eustatius i Saba tambe mester tin un maneho di privasidat komparabel na e reglanan di Ordenansa pa Protekshon General di Data di Union Europeo. E leinan di privasidat ku nos tin aktualmente ya ta kumpli ku e rekisitonan akí den hopi kaso, ma medida adishonal ta nesesario. Kiko e medidanan ei ta lo bira tópiko di diferente seshon di informashon ku Outoridat pa Supervishon i Protekshon di Dato Personal lo ofresé den e lunanan benidero.
Pourier: “Nos ta hasi un apelashon na tur organisashon ku ta eksperensiando difikultat den aplikashon di e leinan di privasidat pa mèldu esakinan na Sekretariado. Esei lo permití nos adaptá e seshonnan di informashon ku nos ta preparando na e preguntanan ku por tin al respekto.” Si bo kier mèldu e difikultatnan ku bo ta topa riba e tereno akí òf ta deseá mas informashon riba e ordenansa europeo nobo, tuma kontakto ku Roëlla Pourier di Sekretariado: roella.pourier@rijksdienstcn.com, telefòn +599 715 8392.


text:
Introdukshon
Preshon di sanger ta reflehá e preshon den e ader mayó. E dòkter semper ta midi ku dos balor: e preshon superior (preshon sistóliko) i preshon inferior (preshon diastóliko). E preshon superior ta e preshon di mas haltu ora e kurason ta kontraé i pòmp sanger. E preshon inferior ta e preshon entre dos pòmp di e kurason, ora e kurason relahá.
Konsekuensia di preshon haltu
Preshon kontinuo riba e adernan pa motibu di un preshon haltu, poko poko pero sigur ta okashoná daño i estrechamentu na e adernan. Dor di esaki e sirkulashon di sanger pa e diferente órganonan ta bira ménos i por surgi daño na bo órganonan, manera e nirnan, múskulo di kurason, ader mayó, selebre i wowonan.
Preshon haltu i bo nirnan
E nirnan i preshon di sanger tin hopi di aber ku otro. Pa un parti importante e nirnan ta regla e kantidat di vògt, di salu i di sanger den e sirkulashon di sanger. E haltura di e preshon di sanger ta relatá na esaki. Malesa di nir por subi e preshon di sanger. Di otro banda un preshon di sanger haltu tambe por okashoná malesa di nir.
Mas informashon? Bishitá e wèpsait di e fundashon di kurason di Hulanda.
(http://www.hartstichting.nl/risicofactoren/gids-bloeddruk)
Investigashonnan
Pa determiná si bo preshon ta haltu, mester hasi diferente midí. E midimentu di preshon di sanger mester tuma lugá den un periodo di por lo ménos 3 pa 6 luna. Bo dòkter ta hasi un diagnósis di preshon haltu si regularmente bo ta midi riba e norma di 140/90 mmHg. Bo dòkter por hasi un eksaminashon físiko tambe, kontrolá bo urina si tin proteina aden pa asina detektá daño na nir.
Otro eksaminashon adishonal bo ta haña akibou.
Prek sanger
Ku un eksaminashon di sanger nos ta prek sanger ku un angua hòl. Despues un analista ta kontrolá bo sanger den un laboratorio. Eksaminashon di sanger òf di urina òf shushi ta nesesario ora bo dòkter di kas òf un spesialista ke sa mas tokante bo salú. E dòkter ta laga hasi investigashon tambe pa determiná e kurso di e malesa i e efekto di un tratamentu.
Pelíkula di kurason (elektrokardiogram, E.C.G.)
Ku un pelíkula di kurason (E.C.G.) nos ta midi e aktividat eléktriko di e múskulo di bo kurason. E aparato di E.C.G. ta hasi esaki visibel den un gráfiko riba un pantaya òf riba papel. E ta un eksaminashon lihé i sigur ku no ta hasi doló.
Tratamentunan
E tratamentu di preshon haltu mayoria bia ta konsistí di konseho di manera di biba, un dieta ku tiki salu, remedi òf un kombinashon di esaki. E eskoho pa un sierto tratamentu ta dependé di e gravedat di e preshon haltu. Si e dòkter a konstatá daño na nir komo kousa òf konsekuensia di un preshon haltu, bo dòkter ta ahustá e tratamentu.
Bo tin pregunta? Tuma kontakto ku bo dòkter di kas òf internista.


text:
Kralendijk – Komishon di Regata 2019 ta invitá tur mucha di Boneiru pa partisipá na e “Kids Corner”. Regata ta kuminsá 9 di òktober i terminá 12 di òktober 2019. E sitio ta den Parke Wilhelmina.
Tin un pakete spesial di 10 dòler pa mucha di skol ku ta inkluí akseso na e weganan durante di 2 ora. E muchanan ta haña chips i djus. E pakete aki por kumpr’é solamente adelantá.
E dianan i orario ku por usa e pakete di 10 dòler ta:
Djaweps 10 òktober pa djasabra 12 òktober, for di 10’or pa 12’or di mèrdia i 3’or pa 5’or di atardi.
Ta bai tin diferente wega i bònser di awa. E muchanan por trese nan sèrbètè i paña pa kambia. Nos no a lubidá riba e baby, i a krea un área spesial pa baby so. Durante dia lo bai tin lès di traha ‘Microboats’, i lès di windsurf grátis pa tur mucha.
Kada mayor mes ta responsabel pa bini ku e yu riba e dia. Tene kuenta ku seguridat di e muchanan ku kantidat di karchi ta limitá pa kada dia. Nos ta rekomendá mayornan pa hasi uso di e oportunidat úniko aki, pa kumpra e pakete di 10 dòler. Por kumpra karchinan na mayoria skol di Boneiru.
Pa mas informashon òf pregunta relashoná ku ‘kidscorner Regatta’ por mail nos na: info@regattabonaire.com òf yama 7775689


text:
Dios a traha un mundu bunita pa nos.
Promé, Dios a traha lus. I E la yama e lus “dia”. E la traha e dia i anochi. E siguiente dia Dios a traha e shelu blou bunita ku e nubianan i bientu.
Riba e di tres dia Dios a traha e tera. Dios a traha e yerba bèrdè suave asina. Tambe E la traha e flornan bunita. Dios a traha e palunan haltu tambe. “Awor e tera ta mas bunita!, Dios a bisa. E tabata kontentu.
Riba e di kuater dia, Dios a traha e solo briante. Nos ta mira e solo durante dia. Dios a traha e luna rondo. Tambe E la krea e streanan ku nos por mira anochi. E la pone nan den shelu.
E siguiente dia, dia sinku, Dios a yena e laman ku piská. Despues Dios a yena e shelu ku paranan di diferente koló. E la duna e paranan e manera pa saka kantikanan bunita ora nan fluit. Dios a mira ku tur kos ku E la traha, I E la bisa “Tur kos ta bon.”
Riba e di seis dia Dios a krea e bestianan. E la traha e girafnan grandi asina, e la traha kabainan, kachonan I hopi mas. Dios a wak e bestianan ku E la traha, I E la bisa “esaki ta bon.” I Dios a krea e parti mas spesial di e mundu. E la krea hende. E la kue lodo (tera) i a traha hende kun’é. E hòmber tabatin pianan fuerte i e tabatin un sonrisa riba su kara. I E la supla rosea den e hòmber su nanishi. E hòmber a habri su wowonan. E tabata binu! Dios a yama e hòmber Adam. E ora ei Dios a pone Adam drumi un soño profundo i a saka un di su repchinan i a traha un kasá i amiga pa Adam. Su number tabata Eva.
Riba e di shete dia, Dios a mira ku tur loke e la traha tabata hopi bon. Asina Dios a sosegá di Su trabou. E la bisa: “Esaki ta un dia spesial. E ta un dia pa sosegá.”
I asina Dios a traha e dia di Sabat, un dia spesial pa nos pasa ku n’é. Dios a traha nos mundu pasobra e ta stima nos.


text:
Riba dialuna 17 di mei Gobernador di Aruba, S.E. Alfonso Boekhoudt, a huramenta señor mr. Marinus M. de Werd como hues na Corte Comun di Husticia di Aruba, Corsou, St. Maarten y di Bonaire, Sint Eustatius y Saba.
E ceremonia di huramentacion a tuma luga na Cas Ceremonial di Gobernador, den presencia di Minister demisionario Bikker (Husticia, Seguridad y Integracion), hues fiscal mr. Jane Jansen di Corte Comun di Husticia y tambe esposa di mr. de Werd, señora Duanca De Werd-Hesselberth.Potret: © Kabinet Gouverneur Aruba


text:
NACION
Aruba ta un gran pais.
Aruba ta prospero
Prosperidad no ta trata di nos finansa so; e ta trata di nos relacionnan, nos salud fisico, nos bienestar emocional y mental, y nos crecemento spiritual. Hunto nos por haci Aruba prospero den tur area. Añadi bo bos na locual e kemen pa e nacion Arubiano ta prospero.
Un movemento nacional pa Sinergia Civico!
Nacion – Aruba ta un gran pais!
Un nacion prospero guia door di individuonan bon informa y podera, y organisacionnan cu balornan fuerte, cu ta obra hunto pa e bienestar colectivo
Nos ta asina bendiciona di por biba na un luga asina bunita, un luga unda e aire ta limpi, e awa ta blauw cristalino, su hendenan ta amabel y hospitalario. Aunke chikito, Aruba tin un gran destino como nacion. Un hende a yega di bisa: “Chikito ta e grandi nobo”... Nos ta di acuerdo - nos tamaño no ta determina nos potencial of nos habilidad pa contribui na mundo. Sinembargo, ora nos ta carga e peso di debe, nos hendenan ta bira mas pober, nos sistemanan ta permiti corupcion y nos spirito ta perde speransa, y lo perde nos oportunidad pa ta un gran nacion! Nos mester trata cu e asuntonan aki hunto, pa nos por crea e futuro awe, uno cu ta briyante pa cada miembro di e gran famia cu yama Aruba.
Con H.O.P.E. lo mustra
Pa nos Nacion
Un Aruba caminda e nacion:
-
Tin balornan cu ta establece un identidad cultural.
-
Ta defini prosperidad, no solamente como financiero, pero tambe fisico, emocional/mental, relacional, y spiritual.
-
Tin almanan prospero cu ta bon mayordomonan di nan rikesa y salud, cu ta comparti cu esnan pober (ta cana den amor), cu ta etico y cu ta bon productivo.
-
Tin un sistema prospero cu ta un ehempel pa e mundo di bon mayordomio di rikesa y salud nacional; un cu ta considera e pobernan y cu ta haya productividad den harmonia y igualdad den habilidad, den comportacion etico, y transcendencia spiritual.
-
Tin ciudadanonan cu ta generoso, husto, y rico den nan relacionnan y crecemento spiritual.
-
Caminda individuonan, hogarnan, gobierno, negoshinan y organisacionnan ta podera pa ta bon mayordomonan di nos ecologia, salud, y rikesa pa e generacionnan binidero.
-
Ta modela un conducta etico, ganashinan honesto, productividad aumenta, y innovacion.
-
Caminda individuonan, hogarnan, gobierno, negoshinan y organisacionnan ta co-crea y co-experencia e fundeshi di mayordomio den e curason di e ecosistema caminda nan ta opera.
RENDELL & LAY HING DE KORT-YEE
Coordinadornan HopeAruba - E Movemento
Area di Exito: NACION
Area di Enfoke, NACION ta coordina pa Rendell y Lay Hing de Kort - Yee. Durante su estudio na Hulanda den maneho di negoshi internacional, Rendell de Kort a yega na e conclusion cu mas lew di siña asisti empresarionan maximalisa ganashi e lo kier contribui na contesta algun pregunta cu parce di ta simpel pero alabes profundo cu e la encontra participando den un programa social na un area menos desaroya di Indonesia: Dicon no tur pais ta yega e nivel di desaroyo cu algun pais Europeo conoce? Dicon apesar di decadanan di programanan social nos no a logra di eradica pobresa mundial? Of crea e condicionnan pa tur persona por saca lo maximo di nan potencial? En buskeda di contesta e la continua su estudio cu un masters den economia di desaroyo na Universidad di Manchester na Inglatera. Desde cu a completa su estudio, Rendell a regresa Aruba y ta labora como
economista den e departamento di investigacion di Banco Central caminda e ta co-construi e narativo economico y projeccionnan pa Aruba. Su pasion ta pa investiga, usa datos y analisis pa yega na recomendacion y descisionnan informa.
Desde edad hoben, Lay Hing de Kort-Yee a lanta cu curiosidad pa cu e mundo di negoshi. Es mas, e la crece den curason di Caya Grandi, caminda e tawata biba patras di e negoshi di su tata. Diaramente e tawata observa kico ta pa ta un comerciante. Esaki a inspira Lay Hing tambe pa scohe un bachelor den economia comercial y un masters den finansas. E base di su carera a wordo forma na AIB BANK, cual tabata instrumental pa Lay Hing compronde mas tocante maneho di negoshinan y inversionnan. Na aña 2013, a hasi un cambio di industria bancario pa siña mas tocante e pilar economico principal di nos pais, esta turismo, dor di fungi como analista financiero y specialista den investigacion di turismo. Despues di labora 7 aña, a tuma e decision pa sigi su curason – pa ta doño di su mesun negoshi. Awe Lay Hing ta combina su pasion pa voluntarismo y e sector social cu su expertisio den conseheria pa contribui na solucionnan social cu un toke empresarial.
Conoce mas di Rendell & Layhing de Kort - Yee den "A look at Myself" Series aki.


text:
Reglanan pa propaganda polítiko den áreanan públiko
Publiká riba 12 Novèmber 2020
WILLEMSTAD– Servisio pa Planifikashon Urbano (ROP) ta informá tokante reglanan vigente pa propaganda polítiko den áreanan públiko. Por trata aki di bòrchi, bandera òf kualke otro opheto. Tur partido polítiko por pone nan propaganda polítiko segun e maneho di propaganda,. Esaki ta for di dia ku entregá lista di partido polítiko pa elekshon, te ku 8 dia despues di fecha di elekshon di aña 2021. ROP ta hasi un apelashon na tur partido pa nan tene nan mes na e reglanan.
Resientemente Konseho Elektoral a anunsiá ku e fecha di e próksimo elekshon lo tuma lugá den luna di mart di aña 2021. Konsekuentemente, e fecha pa kuminsá pone propaganda polítiko ta mará na e fecha ku ta entregá lista polítiko pa elekshon 2021. Esaki ta pará den nos “Landsverordening Openbare Orde” (LOO) artíkulo 16 insiso 4.
Pa seguridat di nos komunidat den áreanan públiko i kuido di nos mobilario di kaya, ta importante pa tene na kuenta ku e propaganda no tin mag di:
- Kousa daño físiko na kaya òf ophetonan den área públiko;
- Forma un estorbo pa uso efisiente di e área públiko;
- Opstakulisá e aksesibilidat di e área públiko;
- Forma un opstákulo pa seguridat den tráfiko;
- Stroba mantenshon di e área públiko;
- Forma molèster òf shushedat;
- Hasi daño na e bista di e área públiko.
Otro eksigensia ku mester kumpli kuné den kuadro di órden públiko ta:
- Propaganda iluminá, propaganda riba dak òf propaganda vertikal, riba mas ku un piso, ta pèrmití solamente den áreanan di negoshi i áreanan di tienda. E tipo di propaganda aki no ta pèrmití den nos sentro di siudat;
- Propaganda ku ta move òf kambia, propaganda ku lus, inkluyendo ‘billboards’ digital, por kousa peliger pa tráfiko. P’esei promé ku pone nan, mester konsultá ku ROP tokante e sitio, e intensidat di lus, e frekuensia di kambio i moveshon, i e manera ku ta posishoná nan na lado di kaya. Asina ROP por evaluá si e manera proponé ta posibel;
- No ta pèrmití pa propaganda stroba bista di usuarionan di tráfiko di ningun forma. Esaki ta konta prinsipalmente pa krusadanan. No ta pèrmití pa pone propaganda di tal manera ku e ta trese peliger den tráfiko. No ta pèrmití pa pone propaganda riba rotònde;
- No ta pèrmití pa pone propaganda na mobilario públiko, bòrchinan di kaya i di tráfiko, solamente na palu di lus i no na mata den área públiko. Ademas mester peg’é di tal manera ku e por kita fásilmente despues;
- No ta pèrmití buta niun klase di propaganda riba brùg Koningin Juliana;
- No ta pèrmití pa pone “driehoeksborden” òf “sandwichborden”;
- No ta pèrmití pa pone propaganda ku zonido;
- Propaganda den forma di bandera ta pèrmití solamente den área di negoshi òf área di tienda. Esaki no ta pèrmití den nos sentro di siudat;
- No ta pèrmití propaganda ku no ta di material sólido i duradero;
- No ta pèrmití parker vehíkulo, trailer i/òf otro ophetonan mobil ku propaganda riba dje, riba òf banda di kayanan públiko. Esaki ta pèrmití solamente riba tereno di parker.
ROP ta traha duru pa ordená i manehá e parti di propaganda polítiko. Di e forma akí, nos komunidat por simpatisá ku nan eskoho personal na un manera bon strukturá. ROP ta pidi tur partido polítiko pa mantené nan mes na tur regla i eksigensia eksistente.
Pa mas informashon tokante eksigensia di tipo di propaganda polítiko, por tuma kontakto ku ROP na +5999 433 3200 òf whatsapp +5999 511 3874. Tambe por mail na info.rop@gobiernu.cw.


text:
Tokante BES(t) 4 kids
Kalidat
Akohida di mucha i akohida despues di skol di bon kalidat i responsabel ta di gran importansia. Muchanan mester sinti nan mes seif i haña espasio pa desaroyá nan mes. Pa e motibu ei ta stipulá eksigensianan di kalidat den legislashon i den ordenansanan insular. E eksigensianan aki ta trata asuntunan manera kuido pa e mucha i su desaroyo, siguridat, higiena i alohamentu.
Download foyeto Eksigensianan di kalidat Akohida di mucha Boneiru
Download foyeto Eksigensianan di kalidat Akohida di mucha Sint Eustatius i Saba (Inglès)
E meta ta pa tur organisashon ku ta ofresé akohida pa mucha òf fasilidatnan despues di skol, ta kumpli ku e eksigensianan di kalidat despues ku e proposishon di lei drenta na vigor.
E Entidatnan Públiko ta sostené e organisashonnan di akohida pa mucha i akohida despues di skol den mehorashon di e kalidat.
Algun pilá importante pa mehorashon di e kalidat ta:
Un desaroyo di e mucha kontinuo ta importante. E responsabilidat pa esei ta kuminsá na e akohida di mucha. For di e edat obligatorio di enseñansa di 4 aña ta bira importante tambe ku tin un liña di enseñansa kontinuo.
E transishon for di akohida di mucha, pa skol básiko, ta hopi grandi pa algun mucha di 4 aña. Ta investigá si ta posibel pa hasi e transishon aki mas fásil pa e mucha. Pa esei ta esensial ku tin bon palabrashon entre e organisashonnan di akohida pa mucha i e skolnan básiko. Inspekshon di Enseñansa lo pèrkurá pa e eksistensia di tal palabrashonnan i un bon traspaso di mucha tantu na e organisashonnan di akohida pa mucha komo na e skolnan.
Ku edukashon preeskolar ta posibel pa prevení òf redusí retraso den desaroyo i enseñansa serka mucha.
Pa e motibu ei e Entidatnan Públiko ta haña deseabel pa kada organisashon di akohida pa mucha traha riba edukashon preeskolar.
Siña hungando ta importante pa e desaroyo di muchanan hóben. Den edukashon preeskolar ta ofresé aktividatnan den forma di wega pa yuda muchanan desaroyá. Tambe tin temanan ku ta kambia. Si akohida pa mucha i edukashon básiko sinkronisá e temanan aki, esaki tambe ta kontribuí na un traspaso fleksibel di mucha pa skol básiko.
Pa ofresé akohida di mucha responsabel i di bon kalidat ta nesesario ku kolaboradónan profeshonal ta bon eduká.
Tambe ta importante ku denter di e organisashon di akohida tin sufisiente ekspertisio riba e tereno di edukashon preeskolar i pa señalá retraso den desaroyo i siñamentu.
Pa e motibu ei a prepará un plan di formashon pa sostené organisashonnan lokal den preparashon di personal. Ku esei tur organisashon por kumpli ku e eksigensianan ku a poné.
Pa por atraé personal bon eduká, tin mester di kondishonnan di trabou atraktivo i bon empleo. Na final di 2020, komienso di 2021 a tuma lugá un investigashon di e kondishonnan laboral primario i sekundario na Hulanda Karibense. Basá riba e resultado- i konsehonan di e investigashon akí e programa BES(t) 4 kids a traha un struktura salarial provishonal pa empleado pedagógiko. E struktura salarial provishonal akí ta un liña di guia pa dunadó di trabou i empleado den akohida di mucha. Kada dunadó di trabou mes ta stipulá e kondishonnan laboral i pues e pago di e empleado pedagógiko.
E intenshon ta finalmente pa yega na un kontrato kolektivo (CAO Akohida di Mucha Hulanda Karibense). Akiden por palabrá asuntunan manera salario mínimo, (plaka di) fakansi i penshon pa tur hende ku ta traha den akohida di mucha. Sinembargo no ta regla un CAO Akohida di Mucha di un dia pa otro. Tin hopi partido embolbí den esei. Pa tòg stimulá un promé mehorashon riba término kòrtiku, e programa BES(t) 4 kids ta introdusí e pakete di kresementu.


text:
COA a hasi entrega di e “Medal Bonus”
Atletanan cu a truinfa cu medaya a haja e premio
Comite Olimpico Arubano a haci entrega di e merecido “medal bonus” na e atletanan cu a triunfa cu medaya
Diasabra tabata un dia historico pa COA mirando cu pa prome biaha a otorga premio een forma efectivo na atletanan cu a logra triunfa cu medaya den e ultimo cuater weganan cu Team Aruba a competi na dje.
Dilanti un grupo di famia, miembronan di federacion, entrenadornan y invitadonan di honor a repasa e importancia di e medal bonus y tambe e exito di Team Aruba cu a cuminsa den luna di september 2017 cu e Weganan Sur Americano Hubenil te cu awor aki.
Secretaria General di COA, Sra. Nicole Hoevertsz a presenta e mainta aki unda su persona a pone enfasis riba e preparacion di atletanan, e preparacion di un mision olimpico. A conta con a proceso a inicia 20 aña pasa na e Weganan di Maracaibo y awe nos por disfruta di un exito grandi nunca bisto. Manera Sra. Nicole Hoevertsz a bisa durante di su prestacion; “E logro di nos 39 atletanan ta esun mas grandi den historia di nos deporte. Team Aruba a demostra cu aunke nos ta biba den un pais chikito y limita, nos por competi contra e paisnan grandi y gana medaya”.
Desde 2017, nos a atletanan a logra conkista un total 15 medaya na e 4 Weganan bishita di cual 9 di Brons, 3 di Plata y 3 di Oro. Por ultimo a haci entrega di un bunita buket di flor na tur e premiadonan cu a ricibi un gran aplauso for di e publico presente. Na final e atletanan, miembronan di COA y hefenan di mision a wordo entrevista den un transmicion en bibo atrabes di Tele Aruba hunto cu 297sports y e team di media di COA.


text: Diamars anochi riba WVB Sabana Blanco pasando e mufflershop un accidente pisa a keda registra entre auto y brommer unda e auto a bolter y e persona masculino riba e brommer a keda grave herida y no tabata reacciona. Polisnan a yega di biaha cera e caminda y pidi ambulance cu urgencia. A topa cu un senario basta fastioso auto riba su dak, un brommerbasta kibra y e motociclista sanger ta saliendo for di area di su helm cu e tabatin bisti. Banda di caminda a topa cu bloki kibra cu ta indica cu e accidente a pasa algun meter leu di unda e vehiculonan a keda. Paramediconan di ambulance a presenta basta lihe y cuminsa cu e practica di reanimacion cu ayudo di polis sin stop. A keda basta rato cu reanimacion y a opta pabay cu e hoben hospital tog mientras na caminda ta purba reanima si ta haya pulso. Polisnan di trafico tabata na e sitio pa haci investigacion completo. Otro ambulance a keda pidi debi e impacto a saca un persona cu tabata den e auto y tabatin mucha tambe envolvi.


text:
Bo ta biba den e Stat di kharkov òf na Un lugá banda di dje, Sinembargo, ainda no tin reuní Banda di kurason i e Alma di un homberDeseá kontinuá spera, man ta Dobla, i ora, pa caba, Aparesé den e horizonte, Bo Kompañero di bida. I, un biaha, ta difísil Pa paga bo skinanan di Bista mas simpel, moderno i Efektivo metodo di búskeda di Ta deseá - un sitio di its. Di rekurso spesialisá e kambionan Tin un gran kantidat di Persona di diferente tera i Stat, nan ta buska e Amor, e romani, e alerto Òf e parto, e permit Un hende a haña esei No tabata falta di nada. Sirbishi di liña - aki ta Cumplen tur e kondishonnan ku Permit di búskeda di un Relashon grave i no ta. Yen yama un sentimentu i Emocion, Bo ta kapas pa Sobrebibi danki na e liña Di communicacion kla het di Video, bo por logra pesei Na zona commons, manera na Moda, i e moda, i Ta un di Nos representante Ta e mihó prueba di E konosementu ta posibel, no Solamente den bida real, ma Bai na reda geval.
E entregá na inmediato di Video riba liña di kibra Di fineb Leon - Kòrá sin publicaPor fabor tene na kuenta Ku boso mes por cambia E bakinan di radiodifusión den Servisio di Bakinan. Kada cual ta konserní ku Nan orígen, por ta e Kalidat, e calidad, meskos ku E idioma den e a Jega, pa conta e kibrá. A deseá ku disfruta di Mira den inmediato nina den Nos lugá, ib. E entregá na inmediato di Video riba liña di kibra Di fineb Leon - Kòrá sin publica.
Por fabor tene na kuenta Ku boso mes por cambia E bakinan di radiodifusión den Servisio di Bakinan.
Kada cual ta konserní ku Nan orígen, por ta e Kalidat, e calidad, meskos ku E idioma den e a Jega, pa conta e kibrá. A deseá ku disfruta di Mira den inmediato nina den Nos lugá, ib.


text:
Direktor di LVV Maurice Adreans, huntu ku diputado James Kroon, Quirina Marchena di Dimi Construction i dirketor di R&O, Roy Martina. Pòtret: ABC Online Media
KRALENDIJK- Djaluna a tuma lugá firmamentu di un akuerdo ku e kontratistanan pa renobashon di e matadero.
Na e okashon Maurice Adreans, direktor di L.V.V. a papia i a splika pa nos por kuminsá ku konstrukshon pa un matadero profeshonal. “E proseso a tarda poko pero diputado James Kroon a hasi tur esfuerso pa por yega na e dia di awe, pa inisiá e proyekto. Esei ta bai sigurá pa un matadero modernisá na Boneiru. Gobièrnu a yuda ku e parti finansiero huntu ku Hulanda. Hopi hende a traha pa yega na e momentu di firmamentu,”Adreans a bisa.
Diputado James Kroon a papia i a bisa:”Awe ta pone firma pa kuminsá ku renobashon di e matadero. Nos ta hopi kontentu ku trahadónan a sigui duna tur ku tin apesar di e situashon ku no ta masha bon. A organisá e firmamentu riba tereno di L.V.V., paso nan tambe ta den hopi desaroyo.
Desaroyo
Segun Kroon a splika, ta bai tin hopi mas desaroyo den e área aki. “Ku e proyekto aki, ta nifiká ku hende por ta mas sigurá ku bon produkto lo ta riba merkado. Lo dura mas o ménos 1 aña ta dura pa e edifisio ta operashonal. Pabien pa tur ku a pone skouder bou di e proyekto i awor ta firmamentu pa kontinuashon di e proyekto,”asina Kroon a bisa.
Despues a sigui firmamentu, Roy Martina, Quirina Marchena direktora di e kompania Dimi Construction, ku ta bai hasi e trabou di konstrukshon i diputado James Kroon.


text:
“E dudanan serio den integridad di nos gobernantenan a causa e MEGA-DEBE di pais Aruba! Ta pasobra nos gobernantenan mester paga fabornan bek na esnan cu a financia nan campanja, e proyectonan cu nan ta regala nan amigonan ta costa hopi mas placa! Corda cu CFT y Banco Central a bisa cu ta 1% SO a bai den proyectonan na Aruba! Kiermeen 99% a bai otro caminda, riba mesa, bou mesa, of band’i mesa. Y pesey nos mester papia di e tema aki” segun lider di MEP, Evelyn Wever-Croes.
Esaki na Aruba no tabata posible te awor. Den nomber di MEP Evelyn Wever-Croes tin 3 anja ta trata di pone e tema aki riba agenda, y awe porfin e tabata tin e posibilidad di presenta e forma con MEP kier introdusi reglanan di integridad. Esakinan ta basa riba e nota di Integridad cu MEP a presenta na mei di anja pasa. E diferencia grandi e biaha aki ta cu henter parlamento di Aruba a sostene e posición aki, y pues por bisa cu Parlamento di Aruba ta riba un línea pa introdusi e reglanan di integridad aki.
Fraccion di ta propone pa diferente ley wordo introdusi, entre otro, esun di financiamento di partidonan político, esun di screening di gobernantenan, introduccion di un Ombudsman caminda cuidadanonan por entrega keho, condigo di conducta pa asina evita cualquier duda cu gobernantenan ta privilegiando nan amigonan, manera nos a mira ta sucede asina tanto den ultimo 5 anja. Demas paisnan den Reino tin practicamente tur e leynan aki caba ‘in place’, ta Aruba so falta.
A keda palabra cu cada pais ta apunta un delegado pa den un Comision di Reino bin cu guidelines mas concreto riba e tema aki, y pa Aruba sra. Evelyn Wever-Croes lo ta e representante.
“Integridad ta algo cu bo TA of bo no TA! Integridad ta ora bo ta hasi lo corecto, te hasta ora ningun hende ta wak. Strawberry-gate, Lainda-gate, Kiko Gomez-gate, Bushiri-gate, tur a trese duda serio den integridad di gobernantenan di Aruba, no solamente serca nos, sino tambe serca politiconan den Reino manera nos por a comproba awe. Nos mester haya un gobierno integro pasobra Aruba merece gobernantenan integro, Aruba merece mihor”, líder di MEP Evelyn Wever-Croes a duna di conoce.


text:
Kiko ta inspekshon di archivo i kiko e ta nifiká?
Den poko palabra, inspekshon di archivo ta supervisá e maneho di informashon i archivo di gobièrnu. E supervishon aki ta reglá den Archieflandsverordening 2007 (P.B. 2008 no. 7) artíkulo 3 i ta ser ehekutá pa e departamento di inspekshon di Archivo Nashonal.
Pa evitá kualke konfushon ta nesesario pa aklará e término ‘archivo’. Archivo, esta informashon mara na un proseso di trabou, ta forma e memoria di un organisashon. Instansianan di gobièrnu ta produsí informashon riba papel i digital, na ora di ehekutá nan tareanan i ta usa esaki pa diferente meta: komo sosten den trabou, komo prueba i komo responsabilisashon di nan aktuashon pa ku siudadanonan i gerensia. E kalidat di e informashon mará na un proseso di trabou ta di gran influensia pa prestashonnan di gobièrnu, gerensia i siudadanonan. E ta un kondishon pa transparensia, partisipashon di siudadano, responsabilisashon i hustifikashon, efisiensia i – pa término mas largu - patrimonio kultural históriko.
Supervishon di maneho di informashon i archivo ta un asuntu ku ta eksigí hopi kompromiso. Banda di e eksigensianan stipulá den e Lei di Archivo i Archiefbesluit (Dekreto di Archivo), tin leinan manera Landsverordening Openbaarheid Bestuur, Beschikking Digitaal Beheer ku tambe ta enserá sierto obligashonnan pa ku maneho di informashon i archivo. Banda di e aspekto legal, un inspekshon di archivo su intenshon ta tambe pa kontribuí na desaroyo di un organisashon. Meskos ku, un investigashon di akountent riba tereno di maneho finansiero òf un ouditorio riba tereno di atministrashon di empresa, un inspekshon ta ofresé klaridat pa ku e kalidat di e maneho di informashon, e problemanan i e riesgo i rekomendashonnan pa posibel direkshonnan di solushon den un organisashon.
Formanan di supervishon
Archivo Nashonal ta apliká diferente forma di supervishon, kada un dirigí riba nan propio grupo di enfoke i tipo di aserkamentu. Aparte di esei e ta reportá n’e funshonario di maneho responsabel i tambe na e funshonario ku tin e responsabilidat máksimo pa ku e maneho di archivo, e minister konserní, ora ku inspekshon dikta esaki nesesario.
Inspekshon di kalidat
E inspekshon di kalidat ta sòru pa duna e gerensia di un organisashon bista riba funshonamentu di e maneho di informashon i archivo, pa señalá e puntonan fuerte i debil, indiká riesgonan i ofresé rekomendashonnan pa mehorashon di kalidat. Aparte di esei, tur aspekto di maneho di informashon i archivo ta ser analisá di manera koherente, i un kriterio tripartit di kalidat ta na vigor: balor agregá pa e prosesonan di trabou, maneho legal basa riba legislashon i reglamentashon i finalmente maneho efisiente.
Inspekshon a base di tema
Archivo Nashonal por ehekutá inspekshonnan temátiko tambe. Esei ta nifiká ku ta ehekutá inspekshonnan a base di un tema en partikular, manera e estado di e espasionan di archivo òf e kalidat di personal.
Inspekshon insidental
Sierto situashonnan, manera determiná un espasio di archivo, implementá un sistema di informashon nobo òf un kalamidat manera un inundashon por ta motibu pa un inspekshon insidental.
Kiko t'e ròl di inspekshon na Archivo Nashonal?
Inspekshon di archivo su ròl primordial ta vigilá e kalidat di e maneho di informashon i archivo. E ta usa e legislashon i reglamentashon di archivo, stipulá den Archieflandsverordening 2007. (P.B. 2008 no. 7) komo kuadro di evaluashon. E ta aktua profeshonal, ku konvikshon pero tambe komprometé i realístiko, ku wowo skèrpi pa logra e metanan di e instansianan di gobièrnu den nan totalidat.
Archivo Nashonal
Scharlooweg 77-79
Tel. 461-4866 - Fax. 4616794


text:
Kòrsou, sigun opinionnan ta mas shushi ku nunka i ta pèstá ku djaka. Kontrali na loke algun ta bisa, no ta awor Kòrsou ta shushi, sino tin un mal reputashon pa basta tempu kaba.
Outoridatnan di Kòrsou na komienso di siglo pasá tabata man na kabes debí na kantidat grandi di sushedat, djaka i raton den nos suidat kapital. Sorprendente si ta e medidanan ku gobernantenan a tuma pa remediá e situashon indeseabel i alarmante den Punda, Otrobanda i Pietermaai.
Prokuradó General a publiká na 1908 un anunsio den kua e ta pidi pueblo pasa na Fiskalia ku mas tantu djaka i raton morto posibel. Fiskalia tabata paga un depchi (10 sèn) pa kada djaka morto i dos (2) sèn pa kada raton morto. Pa nos haña un idea, e tempu ei kuater (4) webu di galiña tabata kosta un depchi.
E kampaña tabata un éksito rotundo i a haña publisidat den hinter Reino. Sifranan ta mustra ku durante di e promé siman a entregá 219 djaka i 944 raton. En total a paga 20,000 florin lokual awe ta akivalente na Naf 3 mion. E kampaña a produsí algun shen mil djaka i raton. Tambe a eliminá lugánan di benta shushi ilegal den nos suidat kapital. Punda a resultá di ta e parti mas shushi di nos kapital. Finalmente tabata huma sierto barkunan di bela, prinsipalmente esnan ku tabata trafiká pa Venezuela, lokual a mata kantidat grandi di djaka i raton.
Willemstad, Kòrsou
Archivo Nashonal; Curaçao van Kolonie tot Autonomie, Dr. Joh. den Hertog; Suriname, Koloniaal Nieuws- en Advertentieblad, 14.7.1908


text:
KOMUNIKADO DI KUERPO POLISIAL KÒRSOU Entrada hudisial ku detenshon.
KOMUNIKADO DI KUERPO POLISIAL KÒRSOU
170 / 2018
19 aprel 2018
Entrada hudisial ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 19 aprel 2018, alrededor di 06.00 or di mainta, personal di Divishon di Krímen Organisá den kooperashon ku KMAR a tene entrada hudisial na dos(2) diferente adrès, respektivamente na: Mekkastraat i Amerikaweg. E entradanan hudisial ta den kuadro di un investigashon penal ku ta andando relashoná ku sekuestro, maltrato i destrukshon. Durante di e investigashon na e adrèsnan menshoná, a haña i konfiská entre otro: un kantidat di droga (mariwana i kokaina) i algun telefòn. Na e sitionan menshoná polis a detené dos (2) persona: e hòmber F.R.W. 31 aña di edat, nasé na Kòrsou i un dama K.P.P.C. 27 aña di edat nasé na Colombia. Kontinuando ku e investigashon ‘response tim’ a detene riba ordu di fiskal di Ministerio Publiko e hòmber S.P.C. 21 aña di edat nasé na Colombia. Detenshon di e sospechoso aki a tuma lugá den un outo den área di Mahuma. A presentá tur tres sospechoso dilanti un fiskal ouksiliar ku a ordená nan enkarselamentu pendiente di mas investigashon.


text:
L.G.Smith Blvrd – Diasabra mainta pa mas o menos 9:50 patruya di trafico ta topa cu dos persona ariba caminda benta, esaki tawata altura di Certified Mall.
Mes ora ta baha controla y ta constata cu ta trata di un accidente, caminda dos dama Hulandes a caba di bolter cu un quadracer.
Ta pidi ambulance cu spoed, mirando cu di nan tawata mustra grave.
Segun nos a compronde na e sitio, e pareha aki lo a caba di huur e quadracer. Pa un of otro motibo nan a perde control y ta dal contra e mata di kwihi, pa despues bolter.
Dos ambulance a presenta na e sitio pa a transportanan pa hospitaal.
Caminda a wordo cera, pa asina departamento tecnico di polis hunto cu departamento di trafico por a haci nan investigacion.


text:
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
Durante e symposium aki tabata tin diferente presentacion cu a tuma lugar cu un grupo diverso di expertonan di Aruba pero tambe internacional. Tin diferente invitado a bin for di Europa pa asisti e “Aruba meets Europe conference” y na mesun momento tabata presente pa e symposium di crucero.
E strategia pa cu e industria aki ta pa pais Aruba haña mas entrada por medio di e turista crucero cu ta inverti ora cu nan baha na Aruba. Den e vision di turismo crucero tambe tin e 4 puntonan cardinal cu lo enfoka riba dje den e siguiente añanan. Esakinan ta turismo sostenibel, desaroyo di isla Aruba, innovacion y un isla cu ta rico den data pa por evalua y sigui hasi plan y proyecto nan pa eleva e calidad di producto Aruba y locual nos ta ofrece.
Tambe mester menciona cu den 2023 tin diferente liña di curucero cu lo cuminsa yega na e port di Aruba, entre otro Silversea y Seabourn, Virgin Cruises, Ritz Carlton Yacht Collection y tambe Explora Journeys. Tur esakinan ta parti di e plan strategico pa diversifcia turismo crucero y crea mas entrada pa pais Aruba.
ORANJESTAD – Un dia despues di e sentencia monumental di Corte dialuna unda cu tres hues a dicta cu matrimonio di mesun sexo ta posibel na Aruba y Corsou, gobierno di (por lo menos) Aruba ta keto keto. Noticiacla a haci intento pa un reaccion di e mandatarionan, pero te awor, tin un silencio riba esaki. Tanto prome minister Wever como minister di husticia Tjon no a reacciona ainda pa NoticiaCla. No ta conoci si nan ta formulando un contesta ainda, y cu tin cu duna nan e tempo pa asimila e cambio aki, por lo menos legalmente. Asina mes, e unico politico local cu a reacciona habri riba esaki, ta e lider di partido ACCION21, Miguel Mansur. E lider politico aki nunca a sconde e hecho durante e ultimo eleccion cu e ta e unico lider politico homosexual. Su contesta riba e sentencia ayera tabata corto pero claro, y a bisa solamente en corto, ‘porfin’ riba su pagina social. Mientras cu gobierno a keda keto (ainda) publicamente, e mester reacciona oficialmente dentro di e tempo stipula y wak si nan ta bay den casacion. Noticiacla a compronde cu e posibilidad pa esaki tuma lugar ta casi un hecho, mirando e pensamento for di comienso cu Aruba no ta bay ‘permiti’ e cambio di ley aki ‘ainda’.
ORANJESTAD – E subida di tarifa cu 1 Florin pa autobus nota drenta na vigor awe mas! Asina minister di transporte Ursell Arends a confirma e siman aki. Segun e mandatario, durante e ultimo dianan a tuma nota di diferente expressionnan di parti di chauffeurnan di autobus chikito encuanto e subida di tarifa cu 1 Florin, indicando cu lo kier cuminsa cobra esaki entrante 1 di december 2022. Pero e proceso legal pa regla e tarifa nobo no ta finalisa ainda segun e mandatario.
ORANJESTAD – Embahador di Reino Hulandes na Venezuela Robert Schuddeboom a reuni cu minister di husticia Rocco Tjon e siman aki, riba entre otro e reapertura di frontera cu Venezuela. Durante e reunion aki, Aruba a duna un splicacion amplio di e grupo di trabou cu ta preparando pa cu esaki, como tambe e analisisnan pa loke ta e impacto di esaki, teniendo na cuenta e parti di siguridad.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.